Lantikan tetap: Doktor kontrak tak yakin janji kerajaan PH-BN

Gerakan Hartal Doktor Kontrak tidak yakin janji dibuat Perdana Menteri, Datuk Seri Anwar Ibrahim bahawa kerajaan Pakatan Harapan-Barisan Nasional (PH-BN) akan menyerap 12,800 doktor kontrak ke jawatan tetap.

Jurucakap gerakan itu berkata janji untuk menyerap doktor kontrak yang tamat latihan klinikal (housemanship) ke jawatan tetap secara berperingkat dalam tempoh tiga tahun masih belum memadai dalam menjamin nasib doktor kontrak di negara ini.

Ini kerana, katanya jumlah yang disasarkan kerajaan itu hanya satu angka yang kecil, berbanding bilangan doktor kontrak dalam tempoh tiga tahun lagi.

Justeru, katanya, doktor kontrak akan tetap tidak rasa selamat dan berkemungkinan meninggalkan sistem perkhidmatan awam.

“Langkah itu positif, tetapi mungkin tidak memadai sebab yang diserap dalam 12,000 doktor kontrak, tetapi ketika ini ada kira-kira 20,000 doktor kontrak.

“Selepas itu doktor kontrak baharu yang masuk setiap tahun dalam 5,000 orang dan apabila lagi tiga tahun jumlah keseluruhan itu akan jadi 30,000 lebih doktor kontrak.

“Jadi, dalam 30 peratus sahaja (daripada keseluruhan doktor kontrak pada 2025) yang dapat serap, yang lain akan rasa tidak selamat jadi ramai-ramai mungkin akan tinggalkan servis,” katanya menurut laporan Utusan.

Jurucakap gerakan itu juga berkata pihaknya tidak menolak kemungkinan ramai doktor yang lain akan berterusan meninggalkan perkhidmatan kesihatan awam sekiranya kerajaan terus kekal dengan kaedah itu.

Katanya, ini kerana doktor kontrak yang lain tidak akan merasa selamat dan terjamin dalam sistem kesihatan ini.

“Sekarang pun ramai sudah tinggalkan servis sebab rasa tidak selamat, jadi jika kaedah begini, ramai mungkin akan berterusan ikut,” ujarnya.

Selasa lalu, Anwar berkata isu penyerapan doktor lantikan kontrak ke jawatan tetap dijangka dapat diselesaikan dalam tempoh tiga tahun.

Katanya penyerapan itu perlu dibuat secara berperingkat selepas mempertimbangkan implikasi kewangan perlu ditanggung kerajaan, jika ia diselesaikan secara sekali gus.


Najib dakwa bekas pengurusan lama jadi punca SRC rugi berbilion ringgit

Bekas Perdana Menteri Datuk Seri Najib Razak mendakwa berbilion-bilion ringgit dana SRC International Sdn Bhd telah diselewengkan melalui pelaburan meragukan yang dibenarkan oleh bekas pengarah dalam pengurusan terdahulu.

Najib yang juga bekas Menteri Kewangan berkata daripada lebih 31 ‘kesalahan’ yang dikatakan diketahui oleh pengurusan baharu, 27 kesalahan berkaitan dengan kurangnya penilaian wajar dan penyeliaan terhadap hal ehwal SRC oleh bekas ‘penjaganya’ sebagai punca kerugian berbilion-bilion ringgit.

“Perlembagaan SRC mengamanahkan pengarah secara eksklusif berhubung pelaburan yang akan dijalankan. Jika benar bekas pemegang amanah yang diberi kepercayaan telah menutup mata dan membenarkan ‘serigala masuk ke dalam reban’, pengkhianatan keyakinan itu sepatutnya disiasat,” katanya.

Najib, 68, berkata demikian dalam pernyataan pembelaannya yang difailkan pada 4 April untuk menjawab saman sivil AS$1.18 bilion SRC terhadapnya.

Beliau juga menegaskan bahawa sebarang pemindahan dana yang salah daripada syarikat adalah disebabkan oleh pengurusan terdahulu seperti yang ditemui oleh pengurusan baharu syarikat itu, laporan Bernama.

Najib berkata adalah tidak masuk akal dakwaan bahawa keputusan pelaburan pengarah SRC mencerminkan hasrat beliau sebagai perdana menteri ketika itu.

Beliau juga mendakwa lembaga pengarah SRC mempunyai kuasa eksklusif dalam menentukan keputusan dan dasar pelaburan menurut Artikel 74, 75, dan 78 Memorandum dan Artikel (M&A) syarikat serta Seksyen 131B Akta Syarikat 1965.

Ketika menafikan dakwaan penipuan dan salah laku oleh SRC, Najib berkata saman syarikat itu sendiri nampaknya menunjukkan ketidakmampuannya untuk membayar balik ansuran yang perlu dibayar pada 2015 adalah hasil daripada pelbagai tindakan menyalahi undang-undang lembaga pengarah SRC.

Berdasarkan pelaksanaan tugas Najib dalam jawatan awam, bekas perdana menteri itu menafikan secara mutlak melakukan sebarang salah laku termasuk tort misfeasans atau salah guna jawatan atau kedudukan awam, sama ada sebagai perdana menteri atau menteri kewangan.

Najib menegaskan bahawa beliau tidak menggelapkan, menyalahgunakan atau menukar apa-apa wang daripada SRC atau menipu SRC dalam apa cara sekalipun malah tidak berniat untuk berbuat demikian dan tidak didorong oleh motif tersembunyi atau motif yang tidak wajar atau tidak jujur.

Beliau juga mendakwa Artikel 117 M&A SRC sendiri menghalang penasihat emeritus (Najib) daripada mengeluarkan nasihat secara unilateral kepada syarikat berkaitan kerajaan itu.

Najib mendakwa mengikut struktur tadbir urus korporat SRC, nasihat daripada penasihat emeritus tertakluk kepada permintaan daripada lembaga pengarah.

Beliau berkata sebarang nasihat sedemikian terhad kepada perkara material dan kepentingan strategik kepada Malaysia dan tidak boleh menjejaskan sebarang perkara dalam kuasa eksklusif lembaga itu.

Najib berkata sepanjang masa berkenaan, beliau bertindak dengan niat yang baik dan melaksanakan tugasnya sebagai perdana menteri dan menteri kewangan ketika itu untuk memajukan kepentingan negara.

Pada 7 Mei 2021, SRC di bawah pengurusan baharunya memfailkan tindakan undang-undang terhadap Najib dan bekas pengarahnya – Datuk Suboh Md Yassin, Datuk Mohammed Azhar Osman Khairuddin, Nik Faisal Ariff Kamil, Datuk Che Abdullah @ Rashidi Che Omar, Datuk Shahrol Azral Ibrahim Halmi dan Tan Sri Ismee Ismail – namun kemudian mengeluarkan enam nama daripada saman itu dan mengekalkan Najib sebagai defendan tunggal.

SRC sebagai plaintif, dalam writ samannya, mendakwa Najib telah menyalahgunakan kuasanya dan memperoleh faedah peribadi daripada dana SRC serta menyalahgunakan dana tersebut.

SRC, yang kini dimiliki sepenuhnya oleh Kementerian Kewangan Diperbadankan (MoF Inc) menuntut ganti rugi am, teladan, tambahan dan faedah, kos serta relif lain yang sesuai yang difikirkan sesuai oleh mahkamah.


Kes Muhyiddin tak sama dengan Najib duit masuk akaun sendiri: Wan Fayhsal

Pertuduhan dihadapi Tan Sri Muhyiddin Yassin tidak sama sekali dengan dihadapi bekas Presiden UMNO, Datuk Seri Najib Razak.

Untuk rekod, pertuduhan terhadap Pengerusi Perikatan Nasional (PN) semalam tidak melibatkan sebarang transaksi wang tunai masuk ke dalam akaun peribadi seperti yang dihadapi Najib dalam 1Malaysia Development Berhad (1MDB).

“Saya ingin ingatkan, bahawa Tan Sri Muhyiddin bukan (Datuk Seri) Najib Razak. Jauh sekali terlibat dalam skandal kewangan terbesar dunia seperti 1 Malaysia Development Berhad (1MDB).

“Orang Melayu lebih pandai menilai mana yang permata dan mana yang kaca,” kata Ketua Armada Bersatu, Wan Ahmad Fayhsal Wan Ahmad Kamal.

Dakwa Wan Ahmad Fayhsal yang juga Ahli Parlimen Machang lagi, Muhyiddin yang kini berdepan kes mahkamah menjadi mangsa pendakwaan terpilih.

Jelasnya, pendakwaan ke atas Muhyiddin ini disebabkan ketakutan melampau terhadap pengaruh Bersatu dalam politik Melayu.

“Sama-sama kita doakan, agar Presiden kita dikurniakan kekuatan bagi menempuhi ujian yang sedang dihadapi.

“Saya percaya, seorang yang bernama Muhyiddin Yassin tidak akan mudah luntur semangat juangnya, walau badai setinggi gunung dan desakan maha hebat apa pun,” katanya.

Sementara itu, beberapa pimpinan tertinggi Bersatu turut hadir antaranya Naib Ketuanya, Datuk Dr Mohd Radzi Jidin, Ketua Penerangan, Datuk Razali Idri dan lain-lain.


Kumpulan Baju Merah beri amaran kepada Zahid

Kumpulan bergelar ‘Baju Merah’ memberi amaran mereka mungkin turun ke jalan raya jika Presiden UMNO Datuk Seri Ahmad Zahid Hamidi enggan meletak jawatan susulan ‘bencana’ yang menimpa Barisan Nasional (BN) pada Pilihan Raya Umum Ke-15 (PRU-15), Sabtu lalu (19 November 2022).

Amaran oleh pergerakan itu, yang terdiri daripada pertubuhan bukan kerajaan (NGO) yang mesra BN, dibuat berikutan gesaan yang semakin meningkat supaya Zahid meletakkan jawatan dan tidak mengadakan perbincangan dengan Pakatan Harapan (PH) untuk menubuhkan kerajaan.

“Ada kemungkinan Baju Merah akan memulakan gerakan seperti cara kami menentang Bersih sebelum ini,” kata ketua penerangan pergerakan itu Ariffin Abu Bakar.

Ariffin yang diiringi sekumpulan penyokong baju merah awal-awal melaungkan gesaan agar Zahid meletak jawatan.

Kumpulan Baju Merah adalah pertubuhan yang terdiri daripada 300 NGO, telah ditubuhkan pada 2016 untuk menentang gerakan Bersih dan terlibat dalam beberapa tunjuk perasaan.

Ariffin berkata kumpulan itu menentang perbincangan antara Zahid dan PH untuk membentuk Kerajaan Persekutuan. PH turut dianggotai DAP – parti yang ditentang oleh orang Melayu.

“Sebelum ini, dia (Zahid) kata tiada DAP, tiada Anwar, namun ada teori mungkin ada kerjasama dengan PH,” katanya.

Beliau menyeru Zahid meletakkan jawatan secara terhormat dan tidak menunggu sehingga akar umbi memberi reaksi yang tidak dapat diramalkan.


Abang Johari puji semangat setiakawan Bersatu bantu kempen PRN Sarawak

Keputusan parti Bersatu untuk tidak meletakkan calon mereka dalam Pilihan Raya Negeri (PRN) Sarawak adalah bukti semangat politik yang baik antara pihak berkenaan dengan Gabungan Parti Sarawak (GPS).

Pengerusi GPS Tan Sri Abang Johari Tun Openg berkata keputusan itu menunjukkan bahawa Bersatu memahami keadaan politik di Sarawak, yakni hanya parti tempatan mengetahui kehendak dan keperluan penduduk negeri, lapor Bernama.

“Saya ucapkan terima kasih kepada Tan Sri Muhyiddin Yassin (Presiden Bersatu) atas pengumuman tidak sertai PRN ini,” katanya kepada pemberita selepas menghadiri Majlis Pemimpin Bersama Rakyat di Sungai Asap, Belaga di sini hari ini.

“Kita (bersama Bersatu) adalah partner dalam kerajaan Persekutuan. Keputusan ini adalah semangat (politik) yang baik dalam kalangan kita.. Saya yakin mereka (Bersatu) faham politik di Sarawak, biarlah orang Sarawak yang menentukan apa yang berlaku di Sarawak dan kita (GPS) boleh menjadi partner dalam gabungan Malaysia untuk rakyat dan negara

Semalam Muhyiddin mengesahkan parti itu tidak akan bertanding pada PRN Sarawak.

Terdahulu Abang Johari turut mengadakan lawatan kerja ke Gereja Umum Borneo Evangelical Mission Apau Koyan dan tapak projek bangunan Pejabat Daerah Kecil Sungai Asap, di sini.

Dalam ucapannya di majlis berkenaan Abang Johari mengesahkan bahawa penyandang kerusi Dewan Undangan Negeri (DUN) Murum, Kennedy Chukpai Ugon akan mempertahankan kerusi DUN itu pada PRN Sarawak nanti.

“Saya nak umumkan bahawa Kennedy Chukpai akan tetap dicalonkan dalam PRN12 akan datang. Kalau anda memberikan sokongan kepada beliau, maka akan banyak lagi projek pembangunan di sini,” katanya.

Pada awalnya Chukpai semasa berucap di majlis itu meminta kerajaan negeri di bawah pentadbiran GPS untuk menimbangkan cadangan membangunkan10 projek rakyat di Belaga, dan Abang Johari kemudiannya menjelaskan, semua permintaan itu hanya akan boleh dikaji dan diluluskan sekiranya rakyat kekal memberikan mandat kepada kerajaan pimpinanannya.

“Sayang sekali, permintaan ini dibuat semasa kerajaan negeri (GPS) tidak lagi memiliki mandat, namun sekiranya anda semua ingin projek ini (direalisasikan), berilah sokongan kepada GPS,” tambahnya.

Chukpai merupakan penyandang kerusi Dun Murum sejak 2016 dan pada PRN yang lepas, beliau berjaya memperoleh 3,265 undi menewaskan tiga calon lain iaitu Mathew Silek (DAP), Stanley Ajang Batok (Bebas) dan Abun Sui Anyit (PKR).

Suruhanjaya Pilihan Raya (SPR) sebelum ini menetapkan hari pengundian bagi PRN Sarawak ke-12 ialah pada 18 Dis, manakala hari penamaan calon pada 6 Dis.


Satu lagi nama kementerian ditukar oleh kerajaan campuran baharu

Kementerian Perdagangan Dalam Negeri dan Hal Ehwal Pengguna (KPDNHEP) kini dikenali sebagai Kementerian Perdagangan Dalam Negeri dan Kos Sara Hidup (KPDN) berkuat kuasa 3 Dis lepas, kata Ketua Setiausahanya Datuk Azman Mohd Yusof.

Nampaknya kerajaan campuran baharu yang tidak mensyaratkan pemakaian tali leher mengambil satu lagi keputusan untuk menukar nama kementerian selepas dua minggu mula berkuasa di Putrajaya.

Azman menjelaskan pemilihan singkatan nama kementerian kepada KPDN, yang telah dipersetujui Menteri Perdagangan Dalam Negeri dan Kos Sara Hidup Datuk Seri Salahuddin Ayub, adalah bertepatan dengan peranan utama kementerian itu yang bertanggungjawab dalam mengharmonikan ekonomi negara.

“Di antara fungsi utama kementerian ini juga adalah sebagai peneraju dalam mengawal selia pembangunan ekosistem perdagangan domestik ke arah yang mampan, berdaya maju serta berdaya saing.

“Dalam hubungan ini, ekosistem perdagangan dalam negeri yang mampan akan menyumbang kepada peningkatan Keluaran Dalam Negara Kasar Malaysia dan secara langsung akan memastikan kesejahteraan para pengguna di negara kita terutamanya dalam menangani agenda peningkatan kos sara hidup,” katanya dalam kenyataan hari ini, menurut laporan Bernama.

Azman dalam pada itu berkata Visi, Misi dan Fungsi Kementerian adalah dikekalkan dan tiada sebarang pindaan.

“Ini adalah kerana Visi, Misi dan Fungsi Kementerian yang sedia ada adalah selaras dengan fokus utama kerajaan pada masa kini yang melibatkan agenda merancakkan ekonomi negara dan menstabilkan kos sara hidup,” katanya.


Pulau Pinang benar solat sunat Aidilfitri di kawasan PKP, PKPB

Jabatan Hal Ehwal Agama Islam Pulau Pinang (JHEAIPP) membenarkan masjid dan surau di beberapa daerah dan mukim yang dikenakan Perintah Kawalan Pergerakan (PKP) serta PKP Bersyarat (PKPB), mengadakan solat sunat Aidilfitri.

Pengarah JHEAIPP Mohd Zakuan Zakaria, berkata bagi kawasan PKP, kadar bilangan jemaah adalah mengikut keluasan ruang solat utama masjid dan surau di seluruh negeri.

“Manakala bagi kawasan PKPB, kadar bilangan jemaah adalah mengikut keluasan ruang solat utama dan ruang bersesuaian dalam kawasan masjid atau surau,” katanya dalam kenyataan hari ini.

Bagaimanapun, beliau berkata, masjid dan surau hendaklah memastikan hanya rakyat Malaysia dan mereka yang berstatus pemastautin tetap sahaja dibenarkan solat.

“Jemaah hendaklah berusia 15 tahun hingga 70 tahun sahaja. Jemaah yang berumur di bawah 15 tahun serta 71 tahun dan ke atas hendaklah dalam keadaan sihat, dan tidak bergejala, namun tetap tidak digalakkan hadir,” katanya.

Mohd Zakuan berkata, takbir hari raya menggunakan pembesar suara luar dibenarkan bermula selepas solat Maghrib malam terakhir Ramadan, tetapi takbir bergerak dari rumah ke rumah tidak dibenarkan.

Antara syarat lain yang dikenakan ialah imam dan khatib jemputan tidak dibenarkan untuk memimpin solat dan menyampaikan khutbah hari raya, bacaan khutbah hendaklah ringkas, membaca surat yang pendek.

“Kadar tempoh keseluruhan solat sunat Aidilfitri termasuk takbir, solat, khutbah dan doa adalah kira-kira 45 minit sahaja,” katanya.

Selain itu katanya, prosedur operasi standard (SOP) bagi semua aktiviti di masjid adalah mengikut ketetapan pihak kerajaan dan wajib dipatuhi.


Tiada waran tangkap dikeluarkan selepas Rosmah tak hadir prosiding

Waran tangkap tidak dikeluarkan terhadap isteri bekas Perdana Menteri, Datin Seri Rosmah Mansor yang gagal hadir pada prosiding rayuannya hari ini.

Rosmah tidak hadir pada perbicaraan hari ini, bagaimanapun Mahkamah Rayuan menggunakan budi bicaranya untuk tidak mengambil sebarang tindakan berhubung perkara tersebut.

Panel tiga hakim diketuai Datuk Hanipah Farikullah dan bersidang bersama Datuk M Gunalan dan Datuk Hashim Hamzah bagaimanapun memerintahkan Rosmah hadir di mahkamah Isnin ini bagi mengikuti prosiding rayuan terbabit.

Hanipah berkata, panel sebulat suara membuat keputusan itu dan turut menimbangkan Rosmah sebelum ini tidak pernah gagal hadir dalam prosiding di mahkamah.

“Kami telah mempertimbangkan cadangan responden agar perayu (Rosmah) dikenakan waran tangkap namun kami juga mengambil kira hujah peguam bela bahawa situasi ini berlaku kerana pembelaan terlepas pandang dalam menasihati perayu berhubung kehadirannya hari ini.

“Kami juga mengambil maklum bahawa perayu tidak pernah gagal untuk hadir pada perbicaraannya di Mahkamah Tinggi.

“Oleh itu, dengan menggunakan budi bicara kami agar waran tangkap terhadap perayu ditahan (withhold) pada peringkat ini dan perayu diberi peluang untuk hadir,” kata Hanipah dipetik laporan Utusan Malaysia.

Rosmah merayu keputusan Mahkamah Tinggi yang menolak permohonannya untuk membatalkan perbicaraan kes rasuahnya membabitkan projek tenaga solar dan menggugurkan Datuk Seri Gopal Sri Ram daripada mengetuai pendakwaan dalam kes terbabit.

Terdahulu, Peguam Datuk Jagjit Singh mewakili Rosmah memaklumkan mahkamah anak guamnya masih berada di Singapura.

Mahkamah Tinggi sebelum ini membenarkan beliau ke Singapura bagi melawat anak perempuannya Nooryana Najwa dari 22 Oktober dan mesti pulang ke Malaysia pada atau sebelum 21 November 2021.

Hakim Mohamed Zaini Mazlan turut menetapkan syarat bahawa pasport Rosmah mesti dikembalikan pada atau sebelum 6 Disember 2021.


Pertuduhan tak dedah kesalahan Muhyiddin : peguam

Pertuduhan salah guna jawatan terhadap bekas Perdana Menteri, Tan Sri Muhyiddin Yassin harus diketepikan kerana tidak mendedahkan sebarang kesalahan dalam Seksyen 23(1) Akta Suruhanjaya Pencegahan Rasuah Malaysia (SPRM).

Peguam bela Muhyiddin, Datuk Hisyam Teh Poh Teik berkata tiada pendedahan kesalahan berkenaan, sekali gus mewujudkan satu penyalahgunaan proses.

“Jelas bahawa konsep proses keadilan dilanggar oleh pihak pendakwaan kerana terlalu tergesa-gesa, yang mana peraturan asas keadilan tidak dipatuhi.

“Empat pertuduhan mengikut seksyen itu tidak mendedahkan kesalahan yang diketahui dalam undang-undang dan akibatnya harus diketepikan.

“Ia mesti jelas dan tepat dalam draf pertuduhan itu, pemohon (Muhyiddin) diprejudis,” katanya ketika prosiding di hadapan Hakim Mahkamah Tinggi, Datuk Muhammad Jamil Hussin, hari ini, lapor BH.

Media melaporkan Muhyiddin yang juga Pengerusi Perikatan Nasional (PN) dan Presiden Bersatu memfailkan notis usul untuk membatalkan tuduhan itu pada 18 April lalu dengan menamakan pendakwa raya sebagai responden.

Muhyiddin memohon dilepas dan dibebaskan daripada empat pertuduhan tersebut pada 10 Mac lalu dan memohon prosiding di Mahkamah Sesyen ditangguhkan.

Melalui afidavit sokongan difailkan bersama notis usul itu, Muhyiddin mendakwa empat tuduhan adalah cacat dan tidak sah di sisi undang-undang kerana bercanggah Seksyen 152 Kanun Acara Jenayah.

Muhyiddin, 75 didakwa menggunakan kedudukan beliau sebagai Perdana Menteri Kelapan untuk mendapat suapan berjumlah RM232.5 juta daripada tiga syarikat iaitu Bukhary Equity Sdn Bhd, Nepturis Sdn Bhd dan Mamfor Sdn Bhd serta Datuk Azman Yusoff bagi Bersatu.

Presiden Bersatu itu dituduh melakukan perbuatan berkenaan di Pejabat Perdana Menteri Bangunan Perdana Putra, Pusat Pentadbiran Kerajaan Persekutuan di Putrajaya antara 1 Mac 2020 dan 20 Ogos 2021.

Hisyam berkata Muhyiddin dibiarkan untuk meneka dan membuat spekulasi bagaimana didakwa menyalahgunakan kedudukan jika ada, selain sama ada membuat sebarang keputusan, mengambil apa-apa tindakan dan berhubung perkara apa.

“Pemohon tidak dapat memberi arahan tepat kepada pasukan peguam yang mengakibatkan penyediaan pembelaan menjadi cacat,” katanya.


Anwar gagal rayuan kembalikan semula saman batal sabitan kes liwat

Datuk Seri Anwar Ibrahim gagal dalam rayuannya di Mahkamah Rayuan hari ini bagi mengembalikan semula samannya terhadap kerajaan untuk membatalkan sabitan kes liwat membabitkan bekas pembantunya, Mohd Saiful Bukhari Azlan.

Panel tiga hakim yang terdiri daripada Datuk Lee Swee Seng, Datuk Abu Bakar Jais dan Datuk Supang Lian, dalam keputusan sebulat suara, menolak rayuan presiden PKR itu dan memutuskan bahawa Mahkamah Tinggi tepat dalam membatalkan saman pemula Anwar, lapor Bernama.

Abu Bakar, yang menyampaikan keputusan itu berkata dakwaan Anwar bahawa ketua pendakwa dalam kes liwatnya di Mahkamah Rayuan dan Mahkamah Persekutuan, Tan Sri Muhammad Shafee Abdullah, telah menerima RM9.5 juta daripada bekas Perdana Menteri Datuk Seri Najib Razak, adalah kenyataan semata-mata tanpa bukti sokongan.

“Oleh itu, kenyataan bahawa Muhammad Shafee tidak bebas sebagai ketua pendakwa, tidak mempunyai sebarang merit.

“Dalam apa jua keadaan walaupun terbukti wang itu telah dibayar kepada Muhammad Shafee oleh Najib, kami tidak berpendapat ini menjejaskan rayuan di Mahkamah Rayuan dan Mahkamah Persekutuan,” kata hakim itu.

Abu Bakar berkata keputusan oleh Mahkamah Rayuan dan Mahkamah Persekutuan dalam kes liwat Anwar diberikan oleh hakim mahkamah tersebut secara bebas dan tanpa pengaruh atau pengetahuan mengenai sebarang bayaran antara kedua-dua individu itu.

“Oleh itu tidak menjadi isu jika ada pembayaran tersebut dibuat oleh Najib kepada Muhammad Shafee. Perkara itu menjadi urusan SPRM (Suruhanjaya Pencegahan Rasuah Malaysia) menyiasat dan Peguam Negara untuk mendakwa jika terdapat pembayaran rasuah dan penerimaan dalam jumlah yang sama,” katanya.

Beliau berkata Anwar juga tidak dinafikan peluang membela diri sehingga ke Mahkamah Persekutuan dalam kes liwatnya.

Prosiding mahkamah dijalankan secara dalam talian.

Anwar merayu terhadap keputusan Mahkamah Tinggi pada 8 Nov 2017 yang membenarkan permohonan kerajaan untuk membatalkan samannya.

Dalam saman pemulanya yang difailkan pada 9 Jun 2017, menamakan kerajaan sebagai defendan, Ahli Parlimen Port Dickson itu mendakwa beliau tidak mendapat perbicaraan adil dalam prosiding rayuannya berhubung sabitan kes liwat.

Anwar memohon satu deklarasi bahawa sabitannya oleh Mahkamah Rayuan pada 7 Mac 2014 adalah ultra vires atau di luar kuasa Perlembagaan Persekutuan dan oleh itu, adalah terbatal serta tidak sah.

Beliau juga memohon perintah bahawa keputusan Mahkamah Persekutuan yang mengekalkan keputusan Mahkamah Rayuan juga adalah ultra vires dan oleh itu, terbatal serta tidak sah.

Afidavit Anwar mendakwa Muhammad Shafee menerima RM9.5 juta daripada Najib untuk mengetuai pasukan pendakwaan dalam rayuan berhubung sabitan kes liwat beliau.

Sabitan dan hukuman penjara lima tahun terhadap Anwar bagi kesalahan meliwat Mohd Saiful telah dikekalkan oleh Mahkamah Persekutuan. Bagaimanapun, Anwar telah diberikan pengampunan penuh oleh Yang di-Pertuan Agong pada 16 Mei 2018.

Peguam J. Leela dan How Li Nee mewakili Anwar manakala Peguam Kanan Persekutuan Suzana Atan bagi pihak pendakwaan. Peguam Sarah Abishegam bertindak bagi Muhammad Shafee, yang dibenarkan mencelah dalam rayuan pada 2018.


Huazong minta kerajaan PH-UMNO tambah peruntukan tiga universiti

Persekutuan Pertubuhan Cina Malaysia (Huazong) meminta kerajaan baharu PH-UMNO memberi peruntukan yang diperlukan untuk memulihkan tiga universiti yang dikendalikan oleh komuniti Cina.

Tiga universiti itu ialah Southern University College, New Era University College dan Han Chiang University College of Communication, yang kesemuanya menerima RM6 juta selama dua tahun berturut-turut apabila Pakatan Harapan (PH) berkuasa pada 2018.

Presiden Huazong Tan Sri T.C. Goh berkata masing-masing universiti menerima RM2 juta untuk meringankan beban kewangan masyarakat Cina bagi mengendalikan tiga kolej universiti itu.

“Kami berharap pentadbiran baharu Perdana Menteri Datuk Seri Anwar Ibrahim dapat menyambung semula bantuan itu dan jika perlu menambah peruntukan tahunan.

“Kami mengharapkan masa depan yang baik di bawah kerajaan perpaduan pimpinan Anwar,” kata Goh ketika merasmikan ulang tahun ke-47 sambutan Universiti Kolej Selatan pada Ahad (27 November), menurut The Star.

Beliau berkata ketiga-tiga universiti itu mempunyai kekuatan dan kualiti tersendiri sebagai institusi pengajian tinggi yang dengan pencapaian membanggakan.

“Institusi pengajian tinggi yang dikendalikan oleh komuniti Cina yang tidak berasaskan keuntungan itu telah melahirkan bakat dalam pelbagai sektor untuk negara ini, selain mengekalkan pendidikan dan budaya Cina, yang merupakan ciri unik untuk Malaysia yang berbilang kaum,” tambah Goh.

Huazong adalah persekutuan bagi kesemua Dewan-dewan Perhimpunan Cina negeri-negeri Malaysia.


Kes semalam turun lagi, 9 kematian

Kementerian Kesihatan (KKM) memaklumkan jumlah jangkitan Covid-19 di seluruh negara dalam tempoh 24 jam semalam (Sabtu, 3 September 2022) turun sedikit kepada 2,244 kes berbanding 2,328 yang dicatat pada Jumaat.

Jumlah jangkitan baharu itu menjadikan kumulatif positif Covid-19 sejak wabak itu menyerang Malaysia pada Januari 2020 hingga semalam meningkat kepada 4,789,552 kes, dengan 4,723,112 pesakit telah sembuh, termasuk 3,202 pesakit telah pulih semalam.

Rekod laman sesawang Github KKM menunjukkan daripada jumlah jangkitan baharu semalam, 1,579 kes melibatkan individu yang telah menerima suntikan dos penggalak vaksin Covid-19, diikuti 465 kes (penerima dua dos); 181 (individu tidak divaksinasi); dan 19 kes (individu yang belum lengkap divaksinasi).

KKM juga memaklumkan sehingga kini, sebanyak 30,197 kes masih aktif, turun sedikit berbanding 31,164 yang dicatat pada Jumaat.

Jumlah itu termasuk, 28,853 pesakit masih menjalani kuarantin di rumah (29,761 pada Jumaat); dan 18 ditempatkan di PKRC (19 pada Jumaat).

Jumlah pesakit yang dirawat di hospital turun sedikit kepada 1,251 semalam, berbanding 1,305 pesakit pada Jumaat, manakala 75 dimasukkan ke unit rawatan rapi (79 pada Jumaat), dengan 40 daripadanya memerlukan alat bantuan pernafasan (44 pada Jumaat).

Berikut adalah jumlah kes baharu dan kumulatif positif Covid-19 mengikut negeri sehingga semalam:

KKM juga memaklumkan sembilan pesakit meninggal dunia akibat komplikasi Covid-19 semalam, termasuk dua kes kematian di luar fasiliti kesihatan atau brought in death (BID).

Tiga daripada kes kematian itu dilaporkan di Johor, Darawak (dua – BID) dan masing-masing satu di Melaka, Pahang, Perak, dan Selangor.

Data laman sesawang CovidNOW KKM menunjukkan sejak Mac 2020 hingga semalam, jumlah kumulatif kematian akibat komplikasi Covid-19 meningkat kepada 36,243 kes, termasuk 7,704 kes BID.

Sementara itu, sejak Program Imunisasi Covid-19 Kebangsaan (PICK) dilancarkan 24 Februari 2021 hingga semalam, lebih 72.28 juta dos vaksin Covid-19 telah diberikan kepada populasi Malaysia, termasuk rakyat asing.

Daripada jumlah itu, 28,093,409 melibatkan dos pertama; 27,496,286 (doa kedua); 16,220,074 (penggalak pertama); dan 472,408 (penggalak kedua).

Berdasarkan pecahan umur pula, sebanyak 9,623,323 dos telah diberikan kepada warga emas berusia 60 tahun dan ke atas, dengan 3,435,357 melibatkan dos pertama; 3,413,422 (dos kedua); 2,592,852 (penggalak pertama); dan 181,692 (penggalak kedua).

Bagi dewasa 18 tahun hingga 59 tahun pula sebanyak 63,108,597 dos telah diberikan, termasuk 23,371,331 dos pertama; 23,092,911 (dos kedua); 16,172,241 dos (penggalak pertama); dan 472,114 dos (penggalak kedua).

Sementara, bagi remaja berusia 12 hingga di bawah 18 tahun pula sebanyak 5,870,281 dos telah diberikan dengan 2,949,677 melibatkan dos pertama; 2,873,708 (dos Kedua); 46,602 dos (penggalak pertama); dan 294 dos (penggalak kedua).

Bagi kanak-kanak berusia lima hingga di bawah 12 tahun pula sebanyak 3,303,299 dos telah diberikan, termasuk 1,772,401 dos pertama; 1,529,667 (dos kedua); dan 1,231 dos (penggalak pertama).


UMNO ‘bungkus ikat tepi’ dalam PRN kali ini : Fadhli Shaari

UMNO, parti pimpinan Datuk Seri Ahmad Zahid Hamidi disifatkan bakal ‘bungkus ikat tepi’ dalam pilihan raya negeri (PRN) kali ini.

Ketua Pemuda Perikatan Nasional (PN), Ahmad Fadhli Shaari yang menjangkakan perkara itu beranggapan parti keramat yang dulunya menjadi pejuang agenda Melayu itu sudah pun karam.

“UMNO yang ada hari ini ialah UMNO yang sudah karam. Sebab itu tuan-tuan sekalian percayalah parti yang paling bungkus ikat tepi dalam PRN kali ini ialah UMNO dan BN,” katanya ketika berucap pada Pentas Setiausaha Perikatan Nasional di Shah Alam, malam ini.

Ahli Parlimen Pasir Mas itu berkata UMNO hari ini masih wujud semata-mata untuk menyelamatkan Ahmad Zahid.

“Sebabnya tuan-tuan sekalian, maaflah saya sebut UMNO dan Barisan Nasional mereka selama ini. Tidak ada lagi keris yang dijulang tinggi di PWTC kononnya ‘anak kecil main api’, tak ada dah. Bukan kita supaya bermain dengan keris, tidak.

“Tetapi kalau UMNO sebelum daripada ini sibuk bercakap tentang agenda, bangsa, agenda Melayu dan sebagainya, hari ini UMNO sudah tidak boleh diharapkan lagi. UMNO yang ada pada hari ini ialah UMNO untuk menyelamatkan Datuk Seri Zahid semata-mata,” katanya.

Dalam ucapan sama, beliau menyeru ahli UMNO dan pengundi yang menyokong parti itu agar tidak memboikot hari pengundian yang bakal berlangsung, Sabtu ini.

“Saya dengar ramai ahli UMNO tak nak keluar mengundi, nak boikot pengundian, tak nak keluar mengundi. Sebab apa? Sebab marah kepada Presiden UMNO. Ada dengar ke tidak? Saya dengar itu. Pengundi-pengundi, ahli UMNO tak nak keluar rumah, nak duduk dalam rumah, nak boikot.

“Saya katakan sikap anda nak tunjukkan protes itu bagus tetapi tambahkan satu lagi protes. Jangan tak keluar mengundi. Keluar mengundi beramai-ramai dan undi Perikatan Nasional!,” katanya.


319 kes import Covid-19 hari ini, kebanyakan pulang dari Arab Saudi

Sebanyak 319 jangkitan Covid-19 yang direkodkan di seluruh negara dalam tempoh 24 jam sehingga 12 tengah hari tadi melibatkan kes import, kata Ketua Pengarah Kesihatan Tan Sri Dr Noor Hisham Abdullah.

Dalam kenyataan hari ini beliau memaklumkan daripada jumlah itu 284 kes melibatkan rakyat Malaysia, manakala 35 kes lagi bukan warganegara.

Walaupun tiada perincian lanjut mengenai negara terakhir pesakit itu berlepas sebelum memasuki Malaysia diberikan, kebanyakannya dipercayai dari Arab Saudi setelah pulang daripada mengerjakan umrah.

Ini berdasarkan laporan Jabatan Kesihatan Negeri-Negeri yang merekodkan maklumat lengkap kes import yang kebanyakan menunjukkan majoriti individu yang dijangkiti Covid-19 pulang dari Arab Saudi.

Dr Noor Hisham juga memaklumkan daripada 3,381 jangkitan baharu hari ini, 3,062 kes melibatkan penularan tempatan, termasuk membabitkan 99 rakyat asing.

Sehingga kini, katanya seramai 254 pesakit Covid-19 masih dirawat di unit rawatan rapi dengan 114 daripadanya memerlukan alat bantuan pernafasan.

“Sebanyak enam kluster baharu dikesan hari ini menjadikan keseluruhannya 6,156 kluster dengan 5,974 telah ditamatkan dan 182 lagi masih aktif.

“Daripada 3,381 kes harian yang dilaporkan pada hari ini, 37 kes atau 1.1 peratus adalah kategori 3, 4, dan 5; dan 3,344 kes (98.9 peratus) lagi adalah terdiri daripada kategori 1 dan 2,” katanya.

Beliau juga berkata sehingga jam 3 petang tadi tiada kes positif atau kluster baharu melibatkan mangsa banjir, termasuk di pusat pemindahan sementara (PPS).

Sehingga kini sebanyak 465 kes positif Covid-19 dilaporkan dalam kalangan mangsa banjir, dengan 15 kes melibatkan PPS. Kementerian Kesihatan juga mengesan hanya satu kluster melibatkan mangsa banjir.


Sidang Parlimen perlu diadakan secepat mungkin, titah Agong

Yang di-Pertuan Agong Al-Sultan Abdullah Ri’ayatuddin AlMustafa Billah Shah bertitah agar sidang Parlimen perlu diadakan secepat mungkin bagi membolehkan Ordinan-ordinan Darurat dan Pelan Pemulihan Negara dibahaskan ahli-ahli Dewan Rakyat.

Dalam satu kenyataan Datuk Pengelola Bijaya Diraja Istana Negara Datuk Ahmad Fadil Shamsuddin berkata keputusan yang diperkenan oleh Baginda selepas memperhalusi semua pandangan para pemimpin parti politik, Jawatankuasa Khas Bebas Darurat 2021 dan sembah taklimat para pakar dari agensi-agensi kerajaan.

“Seri Paduka Baginda amat menyedari tentang peranan Parlimen sebagai satu platform penting untuk wakil-wakil rakyat bersidang bagi membincangkan pelbagai isu khususnya berkaitan penularan wabak Covid-19.

“Ahli-ahli Dewan Rakyat boleh berbincang berkenaan peruntukan perbelanjaan Kerajaan bagi membantu rakyat yang di dalam kesempitan dan bagi memulihkan semula ekonomi negara,” titahnya.

Tuanku bagaimanapun tidak menitahkan Proklamasi Darurat yang sedang berjalan ketika ini ditamatkan pada Ogos nanti.

Dalam pada itu, Tuanku turut menzahirkan harapan agar angka jangkitan wabak Covid-19 dapat dilandaikan dengan segera dan berpandangan vaksinasi merupakan satu-satunya “exit strategy” bagi mengawal penularan wabak Covid-19 di negara ini.

Sehubungan dengan itu, katanya, Tuanku menzahirkan pandangan bahawa Kerajaan perlu bertindak tegas memudahkan birokrasi dan mempercepatkan proses vaksinasi kepada rakyat agar matlamat imuniti kelompok 80 peratus (herd immunity) dapat dicapai seawal mungkin.

Tuanku turut menzahirkan pandangan bahawa perlu adanya pentadbiran Kerajaan yang stabil dan kukuh serta berupaya berfungsi dengan efektif dalam menangani wabak Covid-19 dan memulihkan ekonomi negara.

Terdahulu hari ini berlangsungnya Persidangan Khas Raja-Raja Melayu di Istana Negara.

Semalam, Perdana Menteri Tan Sri Muhyiddin Yassin memberi jaminan proses demokrasi akan tetap didukung kerajaan Perikatan Nasional (PN) dengan mengumumkan sidang Parlimen akan dibuka semula pada September atau Oktober nanti.

Muhyiddin bagaimanapun menegaskan sidang Parlimen tersebut perlu mematuhi prosedur operasi standard (SOP) yang ketat dan kerajaan terlebih dahulu perlu memastikan usaha memerangi penularan Covid-19 dapat ditangani dengan segera.

Malaysia ketika ini sedang melalui tempoh Darurat selepas Agong telah berkenan menggunakan kuasa Baginda berdasarkan Fasal (1) Perkara 150 Perlembagaan Persekutuan untuk menguatkuasakan perintah tersebut.

Baginda yakin bahawa Darurat ini merupakan langkah paling berkesan buat masa ini bagi menghadapi pandemik Covid-19 yang kini mencecah angka yang sangat membimbangkan dalam negara.

Tempoh Darurat ini berkuatkuasa sehingga 1 Ogos 2021 atau satu tarikh yang lebih awal jika angka kes positif Covid- 19 dapat dikawal dan diturunkan dengan berkesan.


Rizab antarabangsa BNM naik AS$116.7 bilion pada 30 November

Bank Negara Malaysia (BNM) hari ini memaklumkan rizab antarabangsanya meningkat kepada AS$116.7 bilion pada 30 November 2021 lalu, berbanding 15 hari sebelumnya sebanyak AS$116.5 bilion.

Dalam satu kenyataan BNM berkata paras rizab itu adalah memadai bagi membiayai lapan bulan import tertangguh dan 1.3 kali jumlah hutang luar negeri jangka pendek.

Menurut bank pusat itu komponen utama rizab antarabangsa adalah rizab mata wang asing (AS$103.9 bilion), kedudukan rizab Tabung Kewangan Antarabangsa (AS$1.4 bilion), hak pengeluaran khas (SDR) (AS$6.1 bilion), emas (AS$2.2 bilion), dan aset rizab lain (AS$3.1 bilion).

Aset-aset itu terdiri daripada emas, pertukaran mata wang asing dan rizab lain, termasuk SDR berjumlah RM488.98 bilion, dan kertas kerajaan Malaysia (RM12.21 bilion).

Memetik Bernama aset itu juga terdiri daripada deposit dengan institusi kewangan (RM629.64 juta), pinjaman dan pendahuluan (RM22.08 bilion), tanah dan bangunan (RM4.16 bilion) serta aset-aset lain (RM15.84 bilion).

Modal dan liabiliti terdiri daripada modal berbayar yang berjumlah sehingga RM100 juta, rizab (RM187.85 bilion), mata wang dalam edaran (RM146.94 bilion), deposit oleh institusi kewangan (RM157.31 bilion), deposit kerajaan persekutuan (RM4.62 bilion), lain-lain deposit ((RM5.61 bilion), kertas Bank Negara (RM7.95 bilion), peruntukan SDR (RM28.47 bilion) dan lain-lain liabiliti (RM5.06 bilion).


204 kes baharu Covid, sifar kematian hari keempat berturut-turut

Jangkitan harian Covid-19 dalam tempoh 24 jam semalam (Jumaat, 24 Februari 2023) turun lagi kepada 204 kes, berbanding 224 yang dicatat pada Khamis dan 229 (Rabu), lapor Kementerian Kesihatan (KKM), hari ini.

Jumlah jangkitan baharu semalam, termasuk lima kes import.

Menurut data laman sesawang Github Kementerian Kesihatan (KKM) yang dikemas kini tengah malam tadi, jangkitan baharu itu, termasuk lima kes melibatkan kanak-kanak berusia 0 hingga 12 tahun, turun berbanding 12 kes yang dicatat pada Khamis.

Tiga daripada kes itu melibatkan kanak-kanak berusia 0 hingga empat tahun, dan dua lagi kes (kanak-kanak lima hingga 12 tahun).

Jumlah kes baharu itu menjadikan kumulatif jangkitan sejak kes pertama Covid-19 dikesan di Malaysia pada 25 Januari 2020 sebanyak 5,042,015 kes, dengan 4,995,838 pesakit telah pulih, termasuk 254 yang sembuh semalam.

Daripada jumlah jangkitan semalam juga, 151 kes melibatkan individu yang telah menerima suntikan vaksin penggalak; 34 kes (individu lengkap vaksinasi); tiada kes (individu belum lengkap vaksinasi); dan 19 kes (individu tidak divaksinasi).

Menurut data laman sesawang KKMNow pula, sehingga semalam sebanyak 9,220 kes masih aktif, turun lagi berbanding 9,270 pada Khamis dan 9,324 (Rabu).

Sehingga semalam juga seramai 8,907 pesakit Covid-19 masih menjalani kuarantin di rumah (8,952 pada Khamis), sementara 304 pesakit mendapatkan rawatan di hospital, turun berbanding 309 pada Khamis.

Jumlah pesakit yang dimasukkan ke unit rawatan rapi sehingga semalam kekal sembilan, dengan enam daripadanya memerlukan alat bantuan pernafasan.

KKM juga melaporkan tiada pesakit meninggal dunia akibat komplikasi Covid-19 semalam – hari keempat berturut-turut.

Ini menjadikan kumulatif kematian akibat Covid-19 sejak 17 Mac 2020 hingga semalam, kekal sebanyak 36,957 kes, termasuk 7,873 kes kematian di luar fasiliti kesihatan atau ‘brought in death’ (BID).

Berikut adalah jangkitan harian dan kumulatif kes bagi setiap negeri dan Wilayah Persekutuan sejak 25 Januari 2020 hingga semalam.


Kes sembuh lebih tinggi berbanding kes baharu semalam: KKM

Sebanyak 15,132 kes sembuh daripada jangkitan Covid-19 dilaporkan semalam, lebih tinggi berbanding kes baharu iaitu 10,177 kes, kata Ketua Pengarah Kesihatan Tan Sri Dr Noor Hisham Abdullah.

Beliau berkata daripada jumlah kes baharu yang dilaporkan semalam itu, 10,124 adalah kes tempatan dengan 96.8 peratus adalah warganegara dan 26.4 peratus bukan warganegara manakala 53 kes import pula terdiri daripada 73.6 peratus warganegara dan 26.4 peratus bukan warganegara, lapor Bernama.

“Sebanyak 486 kes Covid-19 dimasukkan ke hospital semalam dengan 198 kes atau 40.7 peratus adalah kategori tiga, empat dan lima manakala selebihnya 288 kes atau 59.3 peratus adalah kategori satu dan dua,” kata Dr Noor Hisham dalam kenyataan hari ini.

Beliau berkata pesakit Covid-19 yang memerlukan alat bantuan pernafasan menurun kepada 108 pesakit semalam dengan peratusan penggunaan ventilator adalah 12 peratus.

Mengenai fasiliti kesihatan khusus untuk kes Covid-19, Dr Noor Hisham berkata hanya Selangor mencatatkan penggunaan katil Unit Rawatan Rapi (ICU) melebihi 50 peratus iaitu 58 peratus dan hanya negeri Selangor juga merekodkan penggunaan katil bukan ICU melebihi 50 peratus iaitu 51 peratus.

Bagi pengisian katil di Pusat Kuarantin dan Rawatan Covid-19 Berisiko Rendah (PKRC), tiada negeri yang mencatat peratusan pengisian melebihi 50 peratus.

Sementara itu, Dr Noor Hisham berkata terdapat dua kluster baharu direkodkan semalam menjadikan jumlah kluster yang aktif kini adalah 129 kluster.

Menurutnya kadar kebolehjangkitan Covid-19 atau nilai Rt dicatatkan di seluruh negara pula adalah 0.83 dengan Selangor masih merekodkan kadar tertinggi iaitu 0.93 dan Kelantan mencatat kadar paling rendah dengan 0.65.


103 kematian hari ini, kes kanak-kanak di ICU membimbangkan

Jumlah kematian akibat Covid-19 dalam tempoh 24 jam lalu sehingga 12 tengah hari tadi kekal tiga angka apabila mencatatkan 103 kes, kata Ketua Pengarah Kesihatan, Tan Sri Dr Noor Hisham Abdullah.

Terdahulu dalam kenyataannya, beliau berkata jangkitan positif Covid-19 dalam negara kembali menunjukkan peningkatan apabila 8,209 kes direkodkan dalam tempoh sama, dengan Selangor mencatat angka paling tinggi iaitu 3,125 kes.

Beliau berkata, dalam tempoh itu 7,049 dilaporkan sembuh menjadikan kumulatif kes sembih pada 508,947, manakala 83,331 kes masih aktif.

“Kes yang memerlukan rawatan di Unit Rawatan Rapi (ICU) adalah sebanyak 880 kes dan daripada jumlah itu 446 memerlukan bantuan alat pernafasan,” katanya.

Beliau berkata, 24 kluster baharu dikesan menjadikan keseluruhan kes kluster aktif kepada 683, sementara 1,578 kluster pula sudah ditamatkan.

katanya, daripada 103 kes kematian pada hari ini 26 kes membabitkan di Selangor; 15 kes di Wilayah Persekutuan Kuala Lumpur; 14 kes di Johor, masing-masing lapan kes di Sarawak dan Kelantan, tujuh kes di Sabah, masing-masing enam kes di Negeri Sembilan dan Terengganu, masing-masing empat kes di Pulau Pinang dan Kedah, masing-masing dua kes di Melaka dan Pahang, serta satu kes di Perak.

Sementara itu, Johor dan Kedah mencatatkan peningkatan kes positif dua hari berturut-turut dengan masing-masing Johor merekodkan 752 kes hari ini, berbanding 554 kes semalam, manakala Kedah mencatatkan 373 kes berbanding 283 semalam.

Wilayah Persekutuan Putrajaya kembali mencatat kenaikan mendadak daripada satu kes semalam kepada 33 kes hari ini.

Dr Noor Hisham juga melahirkan kebimbangan mengenai peningkatan kes kritikal dan kematian membabitkan kanak-kanak yang dilaporkan kebelakangan ini.

“Sebanyak tiga kes kematian Covid-19 yang melibatkan kanak-kanak bawah 5 tahun telah dilaporkan sepanjang tahun 2020. Walau bagaimanapun, bilangan yang sama telah direkodkan dalam tempoh yang lebih singkat iaitu tiga kematian dalam lima bulan pertama tahun 2021.

“Selain itu, kes kanak-kanak yang memerlukan rawatan di ICU juga menunjukkan peningkatan yang ketara. Pada 2020, jumlah keseluruhan kes pediatrik yang menerima rawatan di ICU adalah sebanyak lapan kes di mana enam daripadanya berumur bawah 5 tahun.

“Manakala bagi tahun 2021 (sehingga Mei 2021), sebanyak 27 kes memerlukan rawatan di ICU dan 19 kes daripadanya adalah kanak-kanak berumur bawah 5 tahun,” katanya.

Sehubungan itu beliau mengingatkan ibu bapa dan penjaga supaya memainkan peranan penting bagi melindungi anak-anak mereka yang mempunyai imuniti rendah agar terhindar daripada Covid-19.


Acryl Sani kekal sebagai KPN dua tahun lagi

Datuk Seri Acryl Sani Abdullah Sani kekal sebagai sebagai Ketua Polis Negara (KPN) selama dua tahun selepas disambung kontrak perkhidmatannya.

Beliau sepatutnya bersara wajib pada awal bulan depan, bagaimanapun disambung kontraknya bermula 4 Oktober ini hingga 3 Oktober 2023.

Pelantikan Acryl Sani, 59, itu sudah diperkenan oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, dengan nasihat Perdana Menteri, Datuk Seri Ismail Sabri Yaakob, atas perakuan Suruhanjaya Pasukan Polis (SPP).

Majlis Penyerahan Watikah Pelantikan Ketua Polis Negara disempurnakan oleh Menteri Dalam Negeri, Datuk Seri Hamzah Zainudin, di Bukit Aman, hari ini.


Permohonan Rosmah batal kes rasuah ditolak mahkamah

Langkah isteri bekas Perdana Menteri, Datin Seri Rosmah Mansor yang membuat permohonan untuk membatalkan kes rasuahnya berhubung projek tenaga solar hibrid ditolak Mahkamah Rayuan hari ini.

Mahkamah Rayuan sebulat suara sekali lagi menolak permohonan tertuduh yang memohon untuk membatalkan perbicaraan kes rasuahnya yang melibatkan nilai sebanyak RM1.25 billion.

Pasukan pendakwaan yang membuat bantahan awal mendapat kebenaran Mahkamah Rayuan terhadap permohonan Rosmah tersebut.

Keputusan itu disampaikan oleh panel tiga hakim dipengerusikan oleh Datuk Hanipah Farikullah. Dua lagi hakim ialah Datuk M Gunalan dan Datuk Hashim Hamzah.

Hanipah berkata hakim bersetuju dengan hujahan pihak pendakwaan bahawa mahkamah jenayah tidak mempunyai bidang kuasa memberikan relief perisytiharan yang dipohon Rosmah.

Rosmah hari ini merayu terhadap keputusan Mahkamah Tinggi Kuala Lumpur pada 24 September yang menolak permohonannya untuk membatalkan kes itu.

Rosmah membuat permohonan itu atas dakwaan surat pelantikan bekas Hakim Mahkamah Persekutuan Datuk Seri Gopal Sri Ram sebagai ketua pendakwaan dalam kes rasuah itu tidak sah.

Rosmah diwakili oleh Datuk Jagjit Singh dan Datuk Akberdin Abdul Kader.

Rosmah merayu keputusan Mahkamah Tinggi yang menolak permohonannya untuk membatalkan perbicaraan kes rasuahnya membabitkan projek tenaga solar dan menggugurkan Gopal daripada mengetuai pendakwaan dalam kes terbabit.

Rosmah didakwa meminta suapan RM187.5 juta daripada Pengarah Urusan Jepak Holdings Sdn Bhd, Saidi Abang Samsudin, melalui pembantunya ketika itu, Rizal Mansor, sebagai dorongan untuk membantu syarikat itu mendapatkan projek solar menerusi rundingan terus dengan Kementerian Pendidikan.

Beliau turut didakwa menerima rasuah berjumlah RM6.5 juta daripada Saidi antara 2016 dan 2017.


Dipersoal tak layak jadi calon PM, lain pula dijawab Anwar

Datuk Seri Anwar Ibrahim nampaknya tidak menjawab persoalan yang ditimbulkan berhubung kelayakan untuk dicalonkan sebagai Perdana Menteri, malah memberi jawapan lain pula semasa ceramahnya.

Terdahulu, Ahli Parlimen Mersing Datuk Dr Abdul Latiff Ahmad mempersoalkan kewajaran Pakatan Harapan (PH) meneruskan pencalonan Presiden PKR itu sebagai PM pada ketika sedang berdepan saman bekas pembantunya, Yusof Rawther di mahkamah ketika ini.

“Oh Latiff…kerusi dia (Mersing) pun belum tentu (menang)…kerusinya pun belum tentu..,” katanya yang tidak memberi jawapan lebih jelas berhubung isu yang dibangkitkan Latiff.

Latiff yang juga Ahli Majlis Pimpinan Tertinggi Bersatu sebaliknya mencadangkan agar PH mencari alternatif untuk meletak calon lain sebagai PM dan bukannya individu yang terpalit dengan kes mahkamah.

Malahan, kes mahkamah antara Anwar dengan Yusof itu juga masih belum selesai.

Untuk rekod, Yusoff membuat tuntutan di Mahkamah Tinggi terhadap Anwar pada 14 Julai 2021 berhubung dakwaan serangan seksual yang dikatakan berlaku terhadapnya pada Oktober 2018 di kediaman pemimpin PKR itu.

Anwar, bagaimanapun menafikan dakwaan Yusoff itu dan telah memfailkan saman balas.

Mengulas lanjut, Latiff berkata, apatah lagi pada 19 Oktober lalu, Yusof menang suatu kes saman berkaitan isu ini terhadap setiausaha akhbar Anwar, apabila mahkamah memerintahkan ganti rugi RM200,000 dan kos dibayar kepada Yusoff.

“Di mana-mana negara di dunia, adalah satu kebiasaan bahawa apabila seorang pemimpin menghadapi tuduhan salah laku seksual di mahkamah, maka beliau perlu menarik diri dari sebarang pilihan raya atau jawatan kerajaan sehingga selesai kes mahkamah terbabit.

“Ini adalah untuk memastikan hanya pemimpin yang bersih dan bermoral tinggi memegang jawatan kerajaan yang penting bagi memelihara keyakinan umum dan reputasi negara,” katanya.


Presiden AS ucap selamat menyambut Aidilfitri kepada umat Islam

Presiden Amerika Syarikat (AS) Joe Biden dan Wanita Pertama Jill Biden mengucapkan selamat menyambut Adidilfitri kepada umat Islam di Amerika Syarikat dan di seluruh dunia.

Hari pertama sambutan Aidilfitri jatuh pada Isnin di sebahagian besar negara-negara Islam dunia, yang menandakan berakhirnya bulan mulia Ramadan, lapor Bernama.

“Semasa umat Islam di Amerika Syarikat dan di seluruh dunia mengakhiri bulan Ramadan dan meraikan Aidilfitri, Jill dan saya menyampaikan ucapan selamat menyambut bagi mereka yang meraikannya,” kata Bidan dalam satu kenyataan, menurut Agensi Anadolu.

“Semasa umat Islam merentasi AS meraikan Aidilfitri, marilah kita memperbaharui dedikasi kita kepada komitmen asas untuk berperanan sebagai punca harapan bagi golongan yang tertindas di seluruh dunia,” katanya.

Pada Isnin, Rumah Putih akan menyambung semula tradisi meraikan Aidilfitri dan mengiktiraf umat Islam “yang mengetuai usaha untuk menjana persefahaman lebih baik dan perpaduan merentasi negara kita”.


Mahu tukar AG, bukankah itu petunjuk UMNO mahu selamatkan Kluster Mahkamah?

Semasa perhimpunan raksasa diadakan selepas Datuk Seri Najib Razak dihukum penjara, pemimpin utama UMNO berada di atas pentas utama mengkritik hebat badan kehakiman sehingga mempertikai mengapa tidak ditukar Peguam Negara (AG).

Keputusan mahkamah melibatkan kes Najib dipertikai dan desakan menukar AG timbul dalam perhimpunan yang dipanggil atas jemputan Presiden UMNO, Datuk Seri Ahmad Zahid Hamidi baru-baru ini, bukankah itu menunjukkan pemimpin Kluster Mahkamah sudah mula bimbang dengan pertuduhan dihadapi mereka ketika ini?

Agenda perhimpunan tersebut secara jelas bertujuan untuk menunjukkan bantahan UMNO terhadap keputusan kes Najib, jika tidak masakan berdegar-degar pemimpin utama parti memberi kecaman hebat terhadap badan perundangan tertinggi negara secara terbuka.

Malah, peguam bela Najib, Tan Sri Muhammad Shafee Abdullah dijemput sebagai tetamu khas untuk memberikan penjelasan kepada penyokong UMNO berhubung keputusan mahkamah menjatuhkan hukuman terhadap Najib dan secara terbuka boleh dikatakan menghina keputusan mahkamah tersebut.

Yang peliknya, Shafee tidak pula berhujah sedemikian semasa dalam kamar mahkamah bagi mempertahankan bosnya, Najib semasa perbicaraan lalu.

Tidak kurang juga Penasihat Khas Undang-Undang Perdana Menteri, Datuk Seri Azalina Othman Said yang sudah meletakan jawatannya baru-baru ini yang seakan menyindir Datuk Seri Ismail Sabri Yaakob kerana tidak melantik AG baharu selepas mengambil alih pentadbiran kerajaan.

Zahid pula semasa memberi ucapan pada akhir perhimpunan berterusan mendesak supaya Ismail Sabri mengadakan pilihan raya umum ke-15 dengan segera, ia bukan sekali tetapi sudah berkali-kali gesaan sama dilontarkannya.

Keadaan semakin tidak menentu dan masa semakin suntuk bagi Kluster Mahkamah dalam UMNO memandangkan perbicaraan mereka semua sudah sampai ke penghujung.

Selepas Najib dimasukkan ke penjara, kemudiaan baru-baru ini isterinya, Datin Seri Rosmah Mansor juga sudah dijatuhi hukuman bersalah dalam perbicaraan rasuah solar di Sarawak.

Terbaharu Ahli Parlimen Kinabatangan Datuk Seri Bung Moktar Radin dan isterinya, Datin Seri Zizie Izette Abdul Samad sudah diarah untuk membela diri dalam perbicaraan kes rasuah berjumlah RM2.8 juta berhubung pelaburan unit amanah Public Mutual Berhad.

Selain itu, keputusan kes mahkamah melibatkan Ahli Parlimen Baling yang juga bekas Pengerusi Tabung Haji, Datuk Seri Abdul Azeez Abdul Rahim bagi membatalkan 13 tuduhan menerima rasuah dan pengubahan wang haram dihadapinya juga bakal diketahui pada 5 September ini.

Zahid juga tidak terkecuali daripada rentetan kes-kes mahkamah dihadapi pemimpin UMNO ketika ini, keputusan kes mahkamah yang paling terdekat sekali bakal diputuskan adalah melibatkan perbicaraan kes Yayasan Akalbudi (YAB).

Untuk rekod, kes Zahid tersebut sudah masuk ke peringkat pembelaan dan bakal diputuskan keputusannya selepas ini.

Namun, berdasarkan fakta dan kronologi tindak-tanduk ini, Zahid menafikan desakan PRU-15 perlu disegerakan kerana takut kes mahkamah adalah tidak benar.

“Kita minta PRU-15 disegerakan bukan kerana kita takut. Sama sekali tidak berkaitan kes mahkamah yang dikenakan terhadap pemimpin BN.

“Saksikan tindakan mahkamah dikenakan ke atas pemimpin BN selepas mereka berkuasa kami harungi dengan tabah. Beranilah kerana benar,” katanya dalam satu hantaran Facebook.

Menurut Zahid, pembangkang kini sedang mencipta tohmahan untuk memburukkan pemimpin UMNO dan Barisan Nasional (BN).

“Kita minta PRU-15 diadakan segera kerana kita tahu apa yang sedang diusahakan oleh lawan untuk memanipulasi fikiran rakyat.

“Mereka sedang mencipta pelbagai naratif untuk memburuk-burukkan pemimpin BN sama seperti mereka lakukan pada PRU-14,” katanya lagi.

Tegasnya, PRU-15 perlu diadakan kerana ia bagi menyelamatkan rakyat yang semakin terbeban dengan kerajaan sedia ada, walhal diketahui umum Perdana Menteri sekarang juga datangnya daripada parti UMNO.

“Mereka dalam terdesak sedang menggerakkan segala saki baki ‘kuasa’ yang masih dalam genggaman untuk melancarkan propaganda baharu.

“Rakyat perlu diselamatkan daripada dikelirukan lagi oleh mereka kerana natijahnya amatlah buruk untuk masa depan negara,” katanya lagi.


Ringgit susut berbanding dolar AS

Ringgit meneruskan aliran menurunnya daripada Jumaat minggu lepas untuk ditutup rendah hari ini berbanding dolar Amerika Syarikat (AS) sejajar dengan prestasi kebanyakan mata wang serantau lain apabila lebih ramai pelabur beralih kepada aset selamat, kata seorang peniaga.

Pada jam 6 petang, mata wang tempatan susut berbanding dolar AS kepada 4.4170/4185 daripada paras penutup 4.4000/4030 pada Jumaat, lapor Bernama.

Seorang peniaga berkata terdapat kebimbangan dalam kalangan pelabur apabila data inflasi AS yang tinggi pada Jumaat membayangkan negara itu bakal mengetatkan lagi dasar monetarinya dengan lebih agresif.

Sementara itu, MIDF Research berkata dolar AS meningkat berbanding mata wang utama pada minggu lepas apabila Indeks Dolar AS naik ke paras tertinggi dalam tempoh tiga minggu pada 104.15, atau 2.0 peratus lebih tinggi berbanding minggu sebelumnya.

“Inflasi AS yang kekal tinggi pada Mei 2022 membayangkan Rizab Persekutuan akan mengetatkan dasar monetarinya dengan lebih agresif lagi dalam mesyuarat yang akan datang,” katanya dalam satu nota penyelidikan hari ini.

Sementara itui, ringgit diniagakan tinggi berbanding kumpulan mata wang utama lain.

Unit tempatan meningkat berbanding pound Britain kepada 5.3892/3910 daripada paras penutup 5.4784/4822 pada Jumaat dan mengukuh berbanding dolar Singapura kepada 3.1770/1783 daripada 3.1856/1880.

Ringgit juga menokok berbanding yen Jepun kepada 3.2830/2844 daripada 3.2870/2895 dan menambah berbanding euro kepada 4.6211/6226 daripada 4.6618/6650.


Kalau terdesak saya pertimbang, kata Ku Li ulas soalan jadi PM

Veteran UMNO Tengku Razaleigh Hamzah dilaporkan bersedia menggalas tanggungjawab Perdana Menteri (PM) sekiranya keadaan terdesak dan tidak ada pemimpin lain yang boleh diketengahkan.

Memetik laporan FMT hari ini (28 September 2022) beliau yang lebih dikenali sebagai Ku Li berkata demikian ketika ditanya kesediaannya menggalas jawatan PM, pada sidang media sempena sesi Hi-Tea bersama Anita Borneo Ride 2022 di pejabatnya.

Ahli Parlimen Gua Musang itu memaklumkan sedia menggalas tanggungjawab itu jika keadaan terdesak.

“Saya tidaklah begitu layak seperti setengah pihak barangkali, tapi kalau terdesak tidak ada orang lain bolehlah saya menimbang,” katanya.

18 September lalu, Presiden UMNO Datuk Seri Ahmad Zahid Hamidi mengesahkan bahawa Naib Presiden Datuk Seri Ismail Sabri Yaakob akan dipilih sebagai PM, jika parti itu menang PRU-15.

Ismail juga kekal sebagai ‘poster boy’ calon PM daripada Barisan Nasional (BN) pada PRU-15 yang dijangka diadakan dalam tahun ini juga.

Isnin lalu pula, Naib Presiden UMNO Datuk Seri Mahdzir Khalid berkata parti itu tidak pernah membincangkan untuk meletakkan Zahid sebagai calon PM bagi menghadapi PRU-15.

Beliau yang juga Menteri Pembangunan Luar Bandar berkata mesyuarat UMNO sebelum ini telah memutuskan bahawa Ismail Sabri kekal sebagai calon PM ke-10 sekiranya BN menang.

Sementara itu, Ku Li juga dipetik sebagai tidak bersetuju jika PRU diadakan pada musim tengkujuh dan mengingatkan pemimpin politik tidak memberi cadangan waktu yang “tidak logik” untuk diadakan pilihan raya.

Mengenai Gerakan Tanah Air (GTA) Ku Li berkata pembentukan gabungan itu adalah berteraskan “kemahuan diri”, selain terdiri daripada “kumpulan terdesak”.

Sambil menegaskan tiada sengketa antaranya dengan Tun Dr Mahathir Mohamad yang menerajui GTA, beliau berkata parti itu tidak menguntungkan orang Melayu, sebaliknya akan membawa lebih banyak perpecahan.

“Perpecahan akan lebih banyak kalau kita membiarkan keadaan ini berterusan, macam mana kita nak mencari kekuatan sama ada untuk menghadapi PRU atau menyatukan tenaga (Melayu) menghadapi sebarang kemungkinan kalau kita berpecah. Kalau kita terus berpecah belah kita akan menjadi lebih lemah.

“Kalau saya jumpa Dr Mahathir nanti saya nak cakap hal ini, sebab saya sudah ada parti yang saya jadi ahli, saya tak boleh sertai parti lain, tapi saya kena fikir dari sudut solidariti (Melayu). Jangan kita dipecah belahkan oleh kerana kemahuan diri dan kumpulan terdesak,” katanya.

Beliau turut mengulangi jangkaannya bahawa tidak ada satu parti politik boleh membentuk kerajaan secara bersendirian selepas PRU-15 ini.

“Saya punya pandangan selepas meninjau pendapat ramai pihak, mungkin tidak ada satu parti yang menang PRU-15 untuk membolehkan mereka menubuh sebuah kerajaan secara sendiri, jadi mereka terpaksa bergabung dengan pihak lain kalau ada pihak yang sanggup bersatu,” katanya.


Permohonan dana pinjaman PKS diluluskan setakat 4 Jun bernilai RM12.12b

Sebanyak RM12.12 bilion dana pinjaman mudah perusahaan kecil sederhana (PKS) sudah diluluskan bank-bank tempatan dan disetuju terima oleh PKS, kata Menteri Kewangan Senator Datuk Seri Datuk Seri Tengku Zafrul Tengku Abdul Aziz.

Permohonan tersebut melibatkan 25,680 pemohon yang dikendalikan oleh Bank Negara Malaysia (BNM).

“Jumlah ini termasuk dana Kemudahan Bantuan Khas (SRF), Kemudahan Automasi dan Digital (ADF), Kemudahan Semua Sektor Ekonomi (AES) dan Kemudahan Agromakanan (AF).

“Walaupun dana SRF telah dimanfaatkan sepenuhnya, PKS masih boleh memohon skim pembiayaan yang masih tersedia melalui Tabung BNM seperti ADF, AES dan AF,” katanya dalam laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) Ke-57, yang dikeluarkan hari ini.

Tengku Zafrul berkata setakat 4 Jun, sejumlah RM67.5 juta telah disalurkan kepada 13,869 perniagaan dalam bentuk geran dan pinjaman untuk langganan perkhidmatan digitalisasi.

Bagi pembiayaan sektor pelancongan PENJANA, beliau berkata kerajaan memperuntukkan sebanyak RM600 juta bagi PKS dan PKS mikro yang masih terkesan dengan penularan Covid-19.

“Setakat 4 Jun, terdapat 666 permohonan bagi pembiayaan ini, dan daripada jumlah ini sebanyak 327 permohonan telah diluluskan dengan jumlah pembiayaan sebanyak RM65.1 juta,” katanya.

Sementara itu, sebanyak RM421.2 juta telah disalurkan dalam tempoh yang sama bagi memanfaatkan 12,667 PKS Mikro termasuk dalam bidang peruncitan dan perkhidmatan, tambah beliau.


PRN: UUM batal notis tangguh peperiksaan?

Ahli Parlimen Perikatan Nasional (PN) menuntut pengurusan Universiti Utara Malaysia (UUM) menjelaskan soal penarikan semula notis penangguhan tarikh peperiksaan yang berlangsung pada hari mengundi, 12 Ogos ini.

Ahli Parlimen Alor Setar, Afnan Hamimi Taib Azamudden mengkritik tindakan penarikan keputusan penangguhan itu sebagai tidak wajar.

“Pada awalnya, difahamkan pihak UUM telah menangguhkan peperiksaan bagi memberi ruang kepada mahasiswa untuk balik mengundi (rujuk Notis 1). Tindakan ini wajar dipuji.

“Walau bagaimanapun, keluar notis kedua yang menyatakan peperiksaan diteruskan pada hari mengundi, kekal seperti jadual asal. Ini sangat tidak wajar!

“Difahamkan, ada mahasiswa yang telah membeli tiket pengangkutan awam untuk balik menunaikan tugas mengundi,” katanya dalam satu kenyataan, hari ini.

Enam negeri dijadualkan mengundi pada 12 Ogos ini yang diadakan serentak dengan Pilihan Raya Kecil (PRK) Kuala Terengganu.

Dalam kenyataan sama, Afnan mempertikaikan tindakan UUM itu dengan melontarkan beberapa pertanyaan kepada universiti awam itu.

“Mengapa ada dua notis yang berbeza? Notis yang kedua membatalkan notis yang pertama. Adakah ada arahan ‘tertentu’ daripada sang penguasa?

“Mengapa menafikan hak mahasiswa untuk keluar atau balik mengundi?  Adakah tindakan ini bertentangan dengan Akta Pilihan Raya yang menghalang pengundi keluar mengundi?,” tanyanya.


Ismail Sabri hanya ‘poster boy’, perlu akur jika UMNO ada calon PM lain

Datuk Seri Ismail Sabri Yaakob hanya sekadar menjadi ‘poster boy’ dan masih perlu akur kepada keputusan UMNO jika mempunyai calon Perdana Menteri (PM) yang lain, kata Tengku Razaleigh Hamzah.

Veteran UMNO itu berkata, tidak mempunyai masalah dengan pemilihan Naib Presiden itu sebagai calon PM selepas pilihan raya umum ke-15 (PRU-15) nanti tetapi Ismail Sabri tidak boleh menerimanya sebagai satu jaminan jawatan tersebut akan diserahkan kepada memandangkan pelbagai kemungkinan boleh berlaku.

“Baguslah, kerana dia sudah jadi Perdana Menteri, tetapi segala-galanya ditetapkan oleh parti.

“Kalau parti tetapkan calon si anu, si anu, dia (Ismail Sabri) kena ikut,” katanya dipetik laporan media hari ini.

UMNO mengumumkan minggu lalu Ismail Sabri sebagai ‘poster boy’ mereka yang juga calon PM selepas PRU-15 nanti.

Sementara itu, seorang penganalisis politik, James Chin yang merupakan Profesor pengajian Asia di Universiti Tasmania berkata pencalonan Ismail Sabri itu bukan jaminan jawatan PM akan diserahkan kepadanya selepas PRU-15.

Chin berkata Ismail Sabri mungkin terpaksa tunduk dengan tuntutan kumpulan Kluster Mahkamah, khususnya Datuk Seri Najib Razak dan Datuk Seri Ahmad Zahid Hamidi yang masing-masing berdepan puluhan pertuduhan di mahkamah.

“Saya tidak fikir Ismail Sabri akan menjadi PM selepas pilihan raya, melainkan dia bersetuju untuk mengalah dengan apa yang Najib (Datuk Seri Najib Razak) dan Zahid… apa yang semua kluster mahkamah mahu,” katanya dipetik laporan media.

“Jika dia (Ismail Sabri) bersama mereka, maka mereka mungkin mempertimbangkannya, tetapi sangat tidak mungkin,” tambah Chin.

Chin juga menegaskan bahawa janji-janji politik, tidak semestinya ditunaikan dengan mengambil contoh janji bekas PM Tun Dr Mahathir Mohamad untuk menyerahkan kuasa kepada Ketua Pembangkang Datuk Seri Anwar Ibrahim sebagai PM sebelum ini.


RM155 juta dilesapkan Macau Scam

Kerugian disebabkan Macau Scam sebanyak RM155 juta daripada 3,604 kes sejak Januari hingga akhir Mei lalu, adalah yang tertinggi berbanding jenayah penipuan lain.

Timbalan Pengarah (Jenayah Siber dan Multimedia) Jabatan Siasatan Jenayah Komersial (JSJK) Bukit Aman, Senior Asisten Komisioner Victor Sanjos berkata daripada jumlah kes itu, seramai 1,181 tangkapan dibuat dengan 966 individu sudah dituduh di mahkamah.

“Jumlah kerugian akibat kes Macau Scam adalah jauh lebih tinggi berbanding kes tipu pelaburan dengan kerugian RM97.9 juta membabitkan 1,493 kes dalam tempoh sama.

“Selain itu, kes Love Scam juga merekodkan 361 kes dengan kerugian RM17.1 juta, manakala jenayah e-dagang pula mencatatkan sebanyak 3,835 kes membabitkan kerugian berjumlah RM48.2 juta,” katanya menurut HMetro.

Victor berkata, pihaknya mengesan modus operandi baharu Macau Scam yang membuat panggilan penyamaran daripada pejabat insurans.

“Mangsa yang dihubungi sindiket berkenaan dikatakan membuat tuntutan insurans palsu sebelum panggilan itu kononnya disambung kepada pihak polis untuk siasatan lanjut.

“Mangsa juga dituduh terbabit dengan aktiviti yang menyalahi undang-undang atau dengan individu yang ditahan bagi sesuatu kesalahan yang serius,” katanya.

Beliau berkata, pihak yang menyamar sebagai polis meminta mangsa untuk menyerahkan maklumat perbankan secara terperinci atau pindahan ke akaun bank pihak ketiga (mule) untuk siasatan.

“Mangsa hanya akan menyedari mereka ditipu selepas mendapati wang di dalam akaun bank miliknya sudah dipindahkan ke akaun pihak ketiga dan tidak dapat lagi untuk menghubungi suspek.

“Bagi kes terbabit, pihak polis menjalankan siasatan mengikut Seksyen 420 Kanun Keseksaan,” katanya.

Menurutnya, sebagai langkah pencegahan, orang ramai dinasihatkan supaya berwaspada semasa membuat sebarang pemindahan atau transaksi dalam talian ke akaun individu yang tidak dikenali.

“Sila semak akaun bank atau nombor telefon yang diragui melalui laman sesawang http://ccid.rmp.gov.my/semakmule/.

“Sebarang nasihat atau maklumat lanjut boleh hubungi CCID Scam Response Center di talian 03-26101559,” katanya.


PN Perlis sahkan akan letak Shahidan bertanding selepas disingkir BN

Veteran UMNO, Datuk Seri Shahidan Kassim akan diletak sebagai calon Perikatan Nasional (PN) untuk bertanding di Parlimen Arau pada Pilihan Raya Umum Ke-15 (PRU-15) ini.

PN Perlis mengesahkan langkah untuk meletak penyandang kerusi Parlimen Arau tersebut, malah semalam nama bagi calon di kerusi tersebut tidak diumumkan kerapa sedang berunding pada saat akhir.

“Ya, betul ada rundingan dengan beliau (Shahidan). Semua bermula apabila kami berjumpa secara tidak sengaja di lapangan terbang pada Isnin lepas.

“Kami mempunyai hubungan baik selama ini dan perkara ini (tawaran menjadi calon PN) tercetus selepas terdapat ura-ura beliau mungkin tidak tercalon pada PRU15.

“Di peringkat negeri, kami belum tahu lagi keputusannya kerana perbincangan masih berjalan di ibu pejabat. Saya masih menunggu keputusan ibu pejabat,” kata Pengerusi PN negeri, Mohd Shukri Ramli dipetik laporan Sinar Harian.

Mohd Shukri yang juga Pesuruhjaya Pas Perlis berkata, pihaknya sebelum ini telah menghantar nama calon untuk dipilih di peringkat Pusat bagi bertanding di kerusi Parlimen Arau pada PRU-15.

“Kerusi Parlimen Arau ini adalah milik Pas. Sebelum ini, kita sudah hantar senarai nama yang sesuai untuk bertanding di kerusi Parlimen Arau.

“Berdasarkan situasi sekarang, kita akan beri laluan kepada Shahidan sebab beliau adalah calon boleh menang. Paling penting pada kami adalah memenangi sebanyak kerusi pada PRU-15,” katanya.

Tambah Mohd Shukri, beliau percaya bahawa penyokong Pas di peringkat akar umbi akan merestui keputusan ini kerana mereka ahli yang taat kepada parti.

Pada Selasa, Shahidan mengesahkan tetap mahu bertanding di kerusi Parlimen Arau walaupun perlu menggunakan tiket parti lain selepas namanya digugurkan sebagai calon Barisan Nasional (BN) dan digantikan dengan Datuk Rozabil Abdul Rahman.


321 lagi kes import Covid-19

Sebanyak 321 kes import adalah antara 3,684 jangkitan baharu Covid-19 yang direkodkan di seluruh negara dalam tempoh 24 jam sehingga 12 tengah hari tadi, menurut statistik Kementerian Kesihatan (KKM), hari ini.

Sejak awal 2020 hingga hari ini, sebanyak 12,403 kes import positif Covid-19 telah dikesan, kebanyakannya melibatkan rakyat tempatan yang pulang dari luar negara yang dijangkiti pelbagai varian, termasuk Omicron dan Delta.

Ketua Pengarah Kesihatan Tan Sri Dr Noor Hisham Abdullah berkata daripada jumlah kes import hari ini, seramai 233 melibatkan rakyat tempatan dan 88 kes lagi warganegara asing yang positif Covid-19.

Difahamkan, penjujukan genom penuh dilakukan beberapa institusi, termasuk universiti, ke atas semua sampel daripada kes import itu bagi mengesan jenis varian yang menjangkiti mereka.

Selain itu, Malaysia masih membenarkan semua pesakit kes import itu menjalani kuarantin di rumah, termasuk individu yang dijangkiti varian paling cepat menular – Omicron.

Pada masa sama bermula hari ini, kerajaan membenarkan pengembara yang pernah dijangkiti Covid-19 dan telah lengkap vaksinasi tidak perlu menjalani kuarantin wajib setibanya mereka di Malaysia, namun masih perlu melakukan ujian pengesanan wabak menggunakan RTK antigen (Ag) di pintu masuk antarabangsa (PMA).

Pengembara yang tidak divaksin atau belum menerima vaksinasi lengkap juga dibenarkan masuk, tetapi perlu menjalani kuarantin wajib tujuh hari di stesen kuarantin setibanya di negara ini serta melakukan ujian pengesanan Covid-19.

Sementara itu, menurut Dr Noor Hisham sebanyak 3,363 jangkitan daripada jumlah kes hari ini adalah penularan tempatan yang turut melibatkan 80 rakyat asing.

Beliau turut memaklumkan dalam tempoh 24 jam itu seramai 3,292 pesakit telah sembuh – lebih rendah daripada kes positif harian.

Ini menjadikan kumulatif pesakit pulih meningkat kepada 2,726,891 kes atau 97.4 peratus daripada jumlah kumulatif kes positif sebanyak 2,798,917 kes.

“Sehingga kini seramai 192 pesakit masih dirawat di unit rawatan rapi (ICU), dengan 91 daripadanya memerlukan alat bantuan pernafasan.

“Daripada 3,684 kes harian yang dilaporkan pada hari ini, 34 kes atau 0.9 peratus adalah kategori 3, 4, dan 5; dan 3,650 kes (99.1 peratus) lagi adalah terdiri daripada kategori 1 dan 2.

“Dalam tempoh 24 jam itu juga sebanyak lapan lagi kluster baharu Civid-19 dikesan. Ini menjadikan keseluruhannya 6,192 kluster dengan 6,014 telah ditamatkan dan 178 lagi masih aktif,” katanya.


Kes ketua perisik Malaysia: 6 jam tangan dibayar tunai RM142,410

Mahkamah Tinggi yang mendengar perbicaraan kes pecah amanah US$12.1 juta (RM50.4 juta) bekas Ketua Pengarah Organisasi Perisikan Luar Malaysia (MEIO) Datuk Hasanah Ab Hamid, hari ini diberitahu bahawa enam utas jam tangan jenama Omega pelbagai model telah dibeli oleh seorang individu di sebuah kedai menjual jam tangan mewah di Pavilion, tiga tahun lepas, lapor Bernama.

Perunding jualan di premis berkenaan Chua Sook Shin @ Miss Juraiporn Chua, 29, berkata keenam-enam jam tangan itu berharga dalam lingkungan RM20,000 hingga RM40,000 seutas dan telah dibayar secara tunai oleh seorang individu, yang berjumlah RM142,410.

“Pada 3 Mei 2018, saya bertugas dari 10 pagi hingga 10 malam di premis tersebut. Selain saya, turut bertugas pada hari itu adalah rakan sekerja saya bernama Jowy Kong Kim Kee (Jowy). Pada lebih kurang 12 tengah hari, empat orang pelanggan lelaki telah masuk ke dalam kedai dan bertanyakan tentang beberapa jenis jam tangan jenama Omega.

“Saya kemudian telah membantu Jowy untuk melayan keempat-empat lelaki tersebut dan selepas diterangkan oleh Jowy, mereka telah memilih enam utas jam tangan itu dan seorang daripada mereka telah membuat pembayaran keseluruhan secara tunai berjumlah RM142,410,” kata saksi pendakwaan kelima itu semasa membacakan penyataan saksinya hari ini di hadapan Hakim Datuk Ahmad Shahrir Mohd Salleh.

Pada 6 Oktober tahun lepas, dalam ucapan pembukaan kes pada hari pertama perbicaraan itu pihak pendakwaan akan membuktikan Hasanah telah melakukan pecah amanah wang berjumlah AS$12.1 juta (RM50.4 juta) dengan sebahagiannya digunakan bagi pembelian enam utas jam tangan mewah sehingga menyebabkan kerugian kepada Kerajaan Malaysia.

Menurut Chua, beliau telah menguruskan dan menerima pembayaran bagi pembelian keenam-enam utas jam tangan tersebut serta merekodkan butiran berkenaan dengan model jam tangan yang dibeli berserta harga dalam sistem, Point of sales (POS).

“Saya kemudiannya telah mengeluarkan enam invois untuk keenam-enam utas jam tangan tersebut. Saya juga mengeluarkan satu borang, Customer Relationship Management Form kepada pembeli dan tujuan borang ini diberikan adalah untuk menyimpan data pelanggan yang membeli jam dari kedai kami,” katanya.

Bagaimanapun, wanita itu berkata beliau tidak dapat mengecam keempat-empat individu yang datang membeli jam tangan itu kerana ia sudah lama berlaku.

Menurut Chua, model jam tangan yang dibeli ialah Omega Seamaster Aqua Terra, Omega Seamaster Diver 300, Omega Speedmaster Moonwatch dan Omega Constellation Ladies.

Saksi pendakwaan itu berkata pada November 2018, seorang pegawai dari Suruhanjaya Pencegahan Rasuah Malaysia (SPRM) telah datang ke kedai jam tangan dan bertanyakan butiran pembelian keenam-enam utas jam tangan tersebut.

“Saya telah membuat semakan dalam sistem POS dan mengesahkan pembelian keenam-enam utas jam tangan tersebut dari kedai kami. Saya juga telah mencetak salinan invois yang telah dikeluarkan untuk pembelian jam tersebut untuk diserahkan kepada pihak SPRM,” kata Chua.

Sementara itu, pegawai di Etihad Airway, Emi Azura Samsudin, 41, memberitahu mahkamah bahawa wanita bernama `Hasanah’ telah membuat penerbangan ke Abu Dhabi bersama dua individu pada 8 April 2018 dan ketiga-tiganya pulang ke tanah air pada 10 April 2018.

Pada 25 Oktober 2018, Hasanah, 64, mengaku tidak bersalah atas pertuduhan sebagai seorang penjawat awam iaitu Ketua Pengarah Penyelidikan Jabatan Perdana Menteri melakukan pecah amanah wang berjumlah AS$12.1 juta (RM50.4 juta) milik kerajaan Malaysia.

Dia didakwa melakukan kesalahan itu di pejabat Ketua Pengarah, Bahagian Penyelidikan, Jabatan Perdana Menteri (JPM), Kompleks JPM, Pusat Pentadbiran Kerajaan Persekutuan di Putrajaya antara 30 April hingga 9 Mei 2018, mengikut Seksyen 409 Kanun Keseksaan yang memperuntukkan hukuman penjara maksimum 20 tahun dan sebatan serta denda jika sabit kesalahan.

Perbicaraan di hadapan Hakim Datuk Ahmad Shahrir bersambung esok.


20 kawasan di Semenanjung dalam amaran gelombang haba Tahap 1

Negeri-negeri di Utara Semenanjung kini mengalami panas terik dan pencemaran udara sederhana, menurut Jabatan Meteorologi Malaysia (MetMalaysia).

Sementara Jeli di Kelantan diletakkan dalam amaran gelombang haba Tahap 2 semalam, dengan suhu antara 37°C dan 40°C paling kurang selama tiga hari berturut-turut.

Selain itu, 20 kawasan di Semenanjung Malaysia berada dalam amaran gelombang haba Tahap 1, menurut laporan TheStar.

Ini termasuk Hulu Perak; Kinta; Raub; Jerantut; Temerloh; Kuala Krai; Kuala Terengganu; Gua Musang; Kuala Selangor; dan Kuala Lumpur.

Amaran gelombang haba Tahap 1 adalah untuk suhu harian antara 35°C dan 37°C untuk sekurang-kurangnya tiga hari berturut-turut.

Ketua Pengarah MetMalaysia Muhammad Helmi Abdullah dilaporkan memberi amaran kepada orang ramai, terutamanya mereka yang sering bekerja di luar rumah, supaya berhati-hati.

“Risiko akibat suhu atau gelombang haba yang terlalu tinggi termasuk dehidrasi, kekejangan haba, keletihan haba dan strok haba, yang boleh membahayakan kesihatan seseorang,” katanya.

Di Pulau Pinang, terdapat kebimbangan bahawa suhu mungkin meningkat lagi kerana negara jiran Thailand menghadapi suhu tinggi yang tidak pernah berlaku sebelum ini.

Sebelum ini, agensi berita melaporkan cuaca panas terik Thailand dijangka berterusan minggu ini kerana suhu boleh mencecah 42°C di wilayah tengah dan utara negara itu.

Menurut Jabatan Meteorologi Thailand, bahagian tengah dan utara Thailand akan mengalami cuaca panas dan berjerebu pada siang hari, dengan beberapa kawasan menjadi sangat panas.

Minggu lalu, daerah Bangna di Bangkok menjadi tempat paling panas di Thailand dengan indeks habanya dijangka mencecah 53.9°C.


Pfizer dakwa Paxlovid mampu lawan Omicron

Pfizer mengakui pil antiviral Covid-19 keluaran syarikatnya, Paxlovid, menunjukkan lebih 90 peratus keberkesanan untuk menghalang kemasukan ke hospital dan kematian dalam kalangan pesakit berisiko tinggi.

Syarikat farmaseutikal itu mendakwa, data ujian terkini pil tersebut turut menunjukkan ianya mampu untuk melawan varian baharu, Omicron yang lebih pantas merebak itu.

Menurut Ketua Pegawai Saintifik Pfizer, Mikael Dolsten melalui kajian terhadap 1,200 pesakit Covid-19 pada November lalu, tiada kematian dikesan setelah menggunakan ubat oral berkenaan.

Pil itu perlu diambil dua kali sehari, untuk tempoh lima hari bermula selepas terdapatnya gejala Covid-19.

Sekiranya ubat berkenaan mendapat kelulusan penggunaan, ia akan dijual dan dikenali dengan nama ‘Paxlovid’.

Sementara itu, Pfizer turut mengeluarkan data awal daripada kajian kedua menunjukkan penggunaan pil itu dapat mengurangkan kadar kemasukan ke hospital sebanyak 70 peratus dalam satu kajian berskala kecil melibatkan golongan dewasa.

Melalui keputusan yang diperolehi, jelas menunjukkan kesan positif keberkesanan pil itu.

Dolsten turut mengharapkan, kelulusan dan kebenaran penggunaan oleh Pentadbiran Makanan dan Ubat-ubatan Amerika Syarikat (FDA) akan diperoleh dalam kadar segera. – Agensi


Kempen ajak orang ramai keluar mengundi PRN Johor akan diperluaskan

Kementerian Komunikasi dan Multimedia (KKMM) akan menggiatkan usaha bagi memastikan sasaran 70 peratus rakyat keluar mengundi pada Pilihan Raya Negeri (PRN) Johor pada 12 Mac depan, tercapai.

Timbalan Menteri berkenaan Datuk Zahidi Zainul Abidin berkata KKMM melalui pelbagai agensinya akan melaksanakan kempen kesedaran mengenai kepentingan mengundi termasuk menerusi media sosial, menurut laporan Bernama.

“KKMM akan mengadakan kempen berhubung perkara ini melalui internet, (aplikasi) WhatsApp dan sebagainya. Di samping itu, melalui Jabatan Penerangan kita ada program ‘Info on Wheels’ yang akan minta orang ramai mengundi,” katanya kepada pemberita selepas menghadiri majlis Santai Pemimpin Bersama Rakyat di Dewan Felda Bukit Besar di sini hari ini.

SPR menetapkan 12 Mac ini sebagai hari pengundian, dengan penamaan calon pada 26 Feb manakala pengundian awal pada 8 Mac.

Terdahulu Zahidi turut mengedarkan 300 set dekoder MYTV kepada penduduk Kampung Felda Bukit Besar, dan menurutnya, 2.3 juta set dekoder itu telah diedarkan kepada penduduk di seluruh negara bagi tempoh 2017 hingga 2019.

“Ini termasuk 244,786 set dekoder MYTV diedarkan di Johor yang melibatkan 14,631 set di Parlimen Tenggara (bagi tempoh sama),” katanya.


Agak janggal apabila UMNO suruh ahli sokong DAP sekarang: Muhyiddin

Tindakan UMNO yang menggesa ahli-ahlinya menyokong DAP pada Pilihan Raya Negeri (PRN) adalah sesuatu yang agak janggal pernah dilakukan, kata Tan Sri Muhyiddin Yassin.

Pengerusi Perikatan Nasional (PN) menyifatkan gesaan UMNO kepada ahlinya menyokong DAP adalah suatu yang luar biasa, bagaimanapun ia terserah kepada penyokong mereka sama ada mahu menyahut gesaan tersebut atau pun tidak.

“Ini agak luar biasa, saya pun pernah berada dalam UMNO berpuluh tahun. Pertama kali saya dengar pemimpin UMNO suruh sokong DAP.

“Jadi ini satu perkara yang agak luar biasa, terserah kalau mereka berpegang pada perjuangan parti mereka, ia bukan parti saya lagi. Tetapi itu adalah satu arahan yang agak janggal,” katanya semasa sidang media hari ini selepas menghadiri Rumah Terbuka Aidilfitri di Bukit Kepong.

Menurutnya lagi, sokongan pengundi UMNO kepada DAP tidak pernah berlaku, malahan semasa Pilihan Raya Umum Ke-15 (PRU-15) sokongan orang Melayu beralih kepada PN adalah lebih tinggi.

“Kita dah ada buat kajian yang kita dapati bahawa dalam pilihan raya pilihan raya lepas ni terutama PRU isu apa orang kata perpindahan sokongan daripada UMNO kepada DAP, DAP kepada UMNO tidak berlaku.

“Yang berlaku mereka menyokong Perikatan Nasional. Agak luar biasa kalau ada pemimpin UMNO suruh sokong perjuangan DAP kerana yang kita tahu apakah DAP sebenarnya bagi orang Melayu tetapi terserah lah kepada ahli UMNO yang berbaki kalau ada lagi lah,” ujarnya.

Muhyiddin berkata perjuangan UMNO kini sudah tidak sama apabila mereka sudah duduk dan tidur bersama DAP, malahan ahli-ahli yang tinggal dalam parti itu juga sudah berkurangan.

“Saya percaya UMNO sudah sampai ke penghujung hayat dan PRN yang akan datang ini akan dapat aa membuktikan bahawa sebahagian besar orang Melayu sudah tidak lagi mendukung perjuangan UMNO.

“Pasal saya pun tahu saya pernah menjadi timbalan presiden, semua yang berlaku pada hari ini sudah bercanggah bertentangan tidak sehaluan bukan itu matlamat perjuangan asal,” ujarnya lagi.

Terdahulu, seorang pemimpin UMNO, Datuk Seri Ahmad Maslan menggesa semua ahli UMNO agar melihat calon DAP dalam Pilihan Raya Negeri (PRN) sebagai wakil dalam kerajaan perpaduan.

“Memanglah undi itu rahsia tetapi gesaan saya ialah bukan (undi) atas nama parti atau DAP tetapi atas nama kerajaan perpaduan, katanya dipetik laporan media semalam.

Untuk rekod, UMNO dan DAP, yang dulunya seteru tradisi, kini sama-sama menjadi sebahagian daripada kerajaan yang terdiri daripada Pakatan Harapan, Barisan Nasional, dan dua gabungan parti pemerintah di Malaysia Timur – Gabungan Rakyat Sabah dan Gabungan Parti Sarawak.


Banjir: LHDN beri penangguhan kepada mangsa, majikan

Lembaga Hasil Dalam Negeri (LHDN) memberi penangguhan bayaran cukai kepada pembayar cukai dan majikan yang terjejas akibat bencana banjir di beberapa negeri sejak 18 Disember lalu.

Dalam kenyataan hari ini LHDN memaklumkan susulan penangguhan itu tarikh akhir bayaran Anggaran Cukai Kena Dibayar (CP204) dilanjutkan hingga 31 Januari 2022.

Manakala bayaran ansuran siasatan, audit, pungutan, guaman sivil ditangguhkan sehingga Februari, lapor Bernama.

Tarikh akhir bayaran Potongan Cukai Bulanan (PCB) atau CP38 pekerja bagi bulan saraan Disember ini pula dilanjutkan untuk diremit hingga 31 Januari depan, berserta bayaran baki cukai dibenarkan penangguhan hingga ke suatu tempoh yang dimohon oleh pembayar cukai.

Sementara itu pembayar cukai dan majikan yang terjejas perlu mengemukakan permohonan penangguhan bayaran itu melalui e-mel dan borang maklum balas yang boleh dicapai di portal rasmi LHDN dengan disertakan dokumen sokongan.

Sebarang pertanyaan boleh dikemukakan kepada LHDN melalui talian ‘Live Chat’ dan borang maklum balas di portal rasmi.


Zahid juga senada dengan blok pembangkang, tolak PRU diadakan

Selepas blok pembangkang menolak untuk mengadakan pilihan raya umum (PRU), kini Presiden UMNO, Datuk Seri Ahmad Zahid Hamidi juga senada dengan membuat pendirian parti itu juga menolak untuk mengadakan PRU dalam masa terdekat.

Zahid menafikan dakwaan UMNO yang bertindak menarik sokongan terhadap Perdana Menteri Tan Sri Muhyiddin Yassin baru-baru ini bertujuan untuk memberi laluan kepada PRU15 diadakan, sebaliknya menegaskan UMNO mahu vaksinasi terlebih dahulu selesai sebelum langkah mengembalikan mandat rakyat dilaksanakan.

“Menangani Covid-19 secara inklusif dan memastikan proses vaksinasi rakyat disegerakan. Setelah mencapai imunisasi kelompok, barulah Perdana Menteri baharu menasihati Yang di-Pertuan Agong untuk mengadakan PRU15.

“Jadi, mana datang cerita UMNO tarik balik sokongan supaya PRU15 diadakan semasa pandemik sedang berleluasa?” katanya di Facebook.

Pada 7 Julai lalu, Majlis Tertinggi (MKT) UMNO dalam satu mesyuarat membuat keputusan menarik balik sokongan terhadap Muhyiddin berkuatkuasa serta-merta dan meminta Presiden Bersatu itu meletak jawatan.

Zahid berkata, ketetapan tersebut diambil berpandukan tujuh kegagalan kerajaan Perikatan Nasional (PN) yang diterajui Muhyiddin dalam memenuhi aspirasi digariskan parti terbabit.

Pembangkang Pakatan Harapan (PH) selepas keputusan UMNO tersebut menyokong langkah yang diumumkan Zahid itu.

PH bagaimanapun menolak pembubaran Parlimen dan pilihan raya umum diadakan atas alasan penularan Covid-19 yang semakin serius dihadapi negara.

“Majlis Presiden turut berpendirian bahawa waktu ini bukanlah masa sesuai untuk mengadakan pilihanraya umum, pilihanraya negeri atau pilihanraya kecil memandangkan jumlah kes COVID-19 yang masih tinggi dan prasarana kesihatan awam yang semakin tertekan,” katanya.


Lesen MySejahtera, jumlah dirunding lebih rendah daripada RM338.6 juta: Khairy

Rundingan yang sedang berjalan antara kerajaan dengan pengendali aplikasi, MySejahtera berhubung pembayaran kontrak menurut Menteri Kesihatan Khairy Jamaluddin Abu Bakar adalah lebih rendah berbanding RM338.6 juta.

Khairy berkata tidak ada apa yang hendak disembunyikan kerajaan berhubung kontroversi melibatkan MySejahtera seperti yang didakwa serta menjelaskan rundingan masih berjalan dan asas kontrak akan dimaklumkan selepas semuanya selesai.

“Tiada apa yang nak disembunyikan. Kita masih berunding dan apabila selesai, kita akan maklumkan asas kontrak. Tapi saya perlu tetapkan perkhidmatan yang diberikan.

“Mengenai jumlah yang dipersetujui dengan Entomo, ia tiada kaitan dengan rundingan bersama kerajaan. Saya boleh maklumkan bahawa jumlah yang dirunding dengan MySejahtera adalah jauh lebih rendah berbanding RM338.6 juta,” katanya dipetik laporan media.

Untuk rekod, MySejahtera yang perkhidmatanya mula ditawarkan oleh KPISoft, kini ditukar nama kepada Entomo Malaysia Sdn Bhd.

Namun, baru-baru ini Portal CodeBlue melaporkan Entomo Malaysia pada Oktober tahun lalu melesenkan penggunaan perisian MySejahtera kepada MySJ Sdn Bhd hingga 2025 untuk terma kontrak bernilai RM338.6 juta.

Mengulas pemindahan hak milik pelesenan itu, Khairy berkata sedang diperhalusi menerusi prosiding kehakiman dan tidak mempunyai kaitan dengan kerajaan.

Selain itu, beliau sekali lagi menegaskan data peribadi dan aplikasi MySejahtera masih milik kerajaan, dengan rundingan ke arah menukar status platfrom berkenaan daripada dibangunkan dan ditawarkan secara CSR sebelum ini, kepada ‘aplikasi tetap’ giat dijalankan.

“Saya bawa perkara ini ke Jemaah Menteri. Saya kata kita perlu ada satu kontrak yang ditandatangani bersama, antara kerajaan dan syarikat yang mengendalikan platform ini.

“Itulah bermulanya rundingan dengan pihak KPISoft, lepas itu mereka maklumkan tukar nama dan bagi lesen kepada MySJ untuk kendalikan platform berkenaan.

“Justeru, kerajaan mula pula bincang dengan MySJ sebab lesen sudah dipindah milik. Sekarang kerajaan dalam peringkat perbincangan dengan MySJ mengenai melangkah ke depan khususnya membabitkan aspek penyelenggaraan platform.

“Kalau mereka tidak setuju bahawa MySejahtera dimiliki oleh kerajaan, kecuali mungkin platform tertentu yang memerlukan ‘soft scope’ (penelitian terperinci) mereka dan sebagainya, maka kita tidak akan teruskan dengan perjanjian itu,” katanya lagi.


Muhyiddin turun sendiri lihat keadaan di HTAR, arah langkah segera diambil

Susulan laporan keadaan membimbangkan di Hospital Tengku Ampuan Rahimah (HTAR), Tan Sri Muhyiddin Yassin hari ini turun ke lapangan bagi memantau situasi yang didakwa semakin parah dan mengarahkan tindakan segera diambil bagi menangani kesulitan yang sedang dihadapi.

Perdana Menteri bertemu dengan pihak pengurusan tertinggi HTAR di Klang dan mengarahkan tindakan segera diambil khususnya dalam menambah bilangan katil di wad rawatan Covid-19 dan menambah ventilator untuk kegunaan pihak hospital.

“Alhamdulillah saya dimaklumkan bahawa arahan penambahan segera ventilator bagi kegunaan HTAR telah diselesaikan dan dihantar ke hospital ini susulan peningkatan bilangan pesakit Covid-19 di Klang kebelakangan ini.

“Pihak hospital juga memaklumkan kapasiti katil rawatan bagi wad COVID-19 Unit Rawatan Rapi (ICU) juga akan ditingkatkan dalam waktu terdekat selain inisiatif menjadikan asrama doktor pelatih serta Kompleks Rawatan Harian HTAR sebagai wad sementara bagi merawat pesakit tersebut. Langkah segera ini adalah tepat dan amat diperlukan dalam usaha kita memberikan perkhidmatan dan rawatan terbaik kepada pesakit dan masyarakat,” katanya dalam kenyataan di Facebook hari ini.

Beliau juga memandang serius situasi jangkitan Covid-19 di Lembah Klang yang mendadak dan mengumumkan pembelian vaksin tambahan yang akan disalur kepada tiga buah negeri sebagai langkah segera untuk mengurangkan kes jangkitan virus tersebut.

“Bagi mempercepatkan peralihan fasa dalam PPN (Pelan Pemulihan Negara), khususnya di kawasan berisiko tinggi seperti Lembah Klang, Kerajaan juga akan membeli vaksin tambahan sebanyak dua juta dos dan mengagihkan kepada Selangor, Kuala Lumpur dan Negeri Sembilan bermula hujung bulan ini.

“Ini merupakan komitmen Kerajaan dalam memastikan peningkatan kes negeri dengan kadar jangkitan tertinggi ini dapat ditangani dalam kadar segera,” katanya lagi.

Menurutnya lagi, sasaran kerajaan untuk tahap imuniti kelompok sebelum akhir tahun ini berada di landasan yang tepat selepas kadar vaksinasi yang semakin tinggi dikalangan orang ramai.

“Saya turut berkongsi keyakinan bahawa usaha Kerajaan mencapai tahap imuniti kelompok sebelum akhir tahun ini berada pada landasan tepat apabila kadar vaksinasi negara terus mencatatkan peningkatan di mana semalam lebih 420,000 dos sehari berjaya diberikan,” ujarnya lagi.

Penghargaan juga dizahirkan Muhyiddin kepada petugas barisan hadapan yang bertungkus-lumus setiap hari melawan Covid-19 dan mengucapkan terima kasih atas jasa pengorbanan mereka.

“Saya secara peribadi menzahirkan penghargaan dan berterima kasih kepada mereka, tidak terkecuali kepada semua barisan hadapan lain yang terus cekal memberikan perkhidmatan sejak pandemik ini melanda negara lebih setahun lalu. Terima kasih. Jasa, sumbangan dan pengorbanan anda tidak ternilai harganya.

“Saya mendoakan semua petugas barisan hadapan diberikan kesihatan dan kekuatan dalam meneruskan amanah ini. Amin,” katanya lagi.


Mengapa Anwar enggan berunding, masih dengar nasihat anak murid?

Daripada isu lambang sehingga rundingan kerjasama, Datuk Seri Anwar Ibrahim dilihat gagal dan tidak mempunyai ketokohan yang dapat menarik semua parti pembangkang untuk duduk dibawah satu khemah.

Berbeza ketika gabungan pembangkang, Pakatan Harapan (PH) sebelum ini dipimpin Tun Dr Mahathir Mohamad dimana sebarang ketetapan diputuskan secara konsensus, Anwar dilihat gagal meletak dirinya setaraf dengan mantan Perdana Menteri dua kali tersebut.

Dalam isu pemilihan lambang, Anwar gagal menghormati keputusan konsensus PH selepas DAP dan Parti Amanah bertegas dengan pendirian menggunakan logo rasmi, ia sekaligus menunjukkan betapa keras kepalanya Ketua Pembangkang itu.

Malah, cadangan dan gesaan pemimpin akar umbi PH di Johor yang mencadangkan supaya pintu rundingan kerjasama dengan parti-parti lain di buka juga tidak diendahkan oleh Anwar.

PKR seakan-akan hidup dalam mimpi dan Anwar pula dilihat sedang melukis angan-angan Mat Jenin untuk menang besar di Johor.

Faktanya, pencapaian PKR di Johor sebelum ini tidak pernah sama yang berlaku pada Pilihan Raya Umum Ke-14 (PRU-14), malah ketika kempen pilihan raya lalu Anwar hanya pemerhati luar yang masih meringkuk dalam penjara.

Anwar hanya memerhati dari dalam tirai besi, jadi tidak perlu untuk dirinya angkuh dan bongkak seakan mengetahui selok-belok dalam menghadapi Pilihan Raya Negeri (PRN) Johor.

Cukuplah dengan kekalahan memalukan dalam dua PRN sebelum ini, adakah Anwar masih tidak serik dan melihat kebodohan dirinya sekali lagi berulang.

Seorang penganalisis politik, Prof. Dr. Rusdi Omar berkata gabungan PH ketika ini sangat goyah, ia ditambah tidak ada persefahaman yang kukuh seperti PRU-14 lalu.

“Kalau dilihat persefahaman dalam PH, seperti ada masalah. PKR menggunakan logo sendiri manakala DAP dan Amanah pula menggunakan logo PH. Dari sudut itu, sedikit sebanyak mengurangkan keyakinan penyokong.

“Saya lihat, seperti PRN Melaka, PH bakal sekali lagi berdepan kesukaran di Johor dan mungkin hanya mempunyai kelebihan di kerusi-kerusi campuran yang majoriti pengundi Cina. Nak ulangi kejayaan PRU-14, tampak cukup sukar,” katanya dipetik laporan media.

Ulasan tersebut berkisar baharu kepada lambang, ia belum mengambilkira jumlah kerusi yang dibolot oleh PKR dan mahu ditandingi mereka.

Sebanyak 20 kerusi Dewan Undangan Negeri (DUN) menjadi milik PKR untuk meletak calonnya daripada 56 jumlah kerusi keseluruhan.

Keputusan itu dibuat tergesa-gesa, malah cadangan parti-parti lain supaya rundingan dibuat terlebih dahulu diabaikan kerana kebongkakan dan keangkuhan Ketua Pembangkang tersebut.

Disebabkan keangkuhan tersebut juga, PH kalah teruk dalam PRN Melaka dan Sarawak tempoh hari, perkara sama kini berulang pada PRN Johor.

Bukannya Anwar atau parti dalam gabungan PH tidak sedar sekiranya berlaku pertembungan banyak penjuru, kelebihan akan menjadi milik UMNO dan Barisan Nasional (BN) yang berkemungkinan akan membolot kemenangan besar seperti di Melaka.

Walaupun situasi PRN Johor tidak sama di Melaka kerana pertambahan pengundi muda yang didaftarkan secara automatik, sejauh mana keyakinan PKR kumpulan pengundi baharu tersebut akan memilih mereka.

Formula pertembungan banyak penjuru masih akan memberi kelebihan kepada UMNO dan BN, atau sebenarnya adakah Anwar mahu memberikan kemenangan mudah kepada parti yang diketuai anak muridnya, Datuk Seri Ahmad Zahid Hamidi?

Persoalan timbul selepas beberapa keputusan Anwar yang dilihat diputuskan secara kelam-kabut atau tergesa-gesa, apakah sebenarnya Presiden PKR itu masih mendengar nasihat Presiden UMNO seperti yang berlaku sebelum ini?

Anwar atau PKR juga sehingga hari ini tidak menjawab pendedahan Agenda Daily berhubung pertemuan dua pemimpin kanan parti itu yang dihantar bertemu Zahid selepas PRN Melaka lalu.

Atau adakah sekali lagi Anwar juga menghantar delegasi sama bertemu Zahid bagi membincangkan strategi PRN Johor bersama?


Warga Israel masuk Malaysia guna pasport St Kitts, Nevis: KP Imigresen

Ketua Pengarah Imigresen Datuk Seri Khairul Dzaimee Daud hari ini (19 Oktober 2022), mengesahkan vlogger popular Israel, Nas Daily masuk dan keluar dari Malaysia secara sah.

Vlogger yang nama sebenarnya Nuseir Yassin itu mencetuskan kekecohan apabila dia dikesan di Melaka pada Ahad, tetapi Khairul memberitahu bahawa lelaki itu mempunyai pasport dari Saint Kitts dan Nevis serta negara asalnya Israel.

Memandangkan Malaysia tidak mengiktiraf Israel secara rasmi, pasport Israel tidak diiktiraf di sini.

“Dia adalah warganegara Israel. Apa yang ingin saya jelaskan di sini ialah dia masuk ke Malaysia menggunakan pasport dari negara lain, bukan pasport dari Israel.

“Dia menggunakan pasport Saint Kitts dan Nevis, iaitu sebuah negara dalam komuniti Caribbean,” kata Khairul Dzaimee dipetik sebagai berkata pada majlis pelancaran Program Penempatan, Pekerjaan dan Pendapatan (3P) di Pusat Penyepaduan Semula Penduduk Mantin, Nilai, hari ini .

Memetik Utusan beliau berkata, Yassin memasuki negara itu pada 16 Oktober dan keluar pada hari yang sama dengan pasport Saint Kitts dan Nevis miliknya.

“Difahamkan kerakyatan Saint Kitts dan Nevis boleh diperolehi oleh warga negara lain, jadi dia masuk ke negara ini dan keluar dari Malaysia menggunakan pasport yang sama.

“Dia tidak boleh masuk menggunakan pasport lain dan keluar dengan pasport lain. Saya difahamkan dia kemudian memasuki Singapura menggunakan pasport Israel,” katanya.

Khairul Dzaimee menjelaskan bahawa warga Israel itu tidak melanggar Akta Imigresen kerana dia masuk dan keluar secara sah sebagai pelancong.

“Jika dia menggunakan pasport berkenaan (Israel) dia tidak akan melepasi pintu masuk negara ini kerana kita tahu Malaysia tidak mempunyai hubungan diplomatik dengan Israel.

“Sebab itu kelulusan kemasukan di bawah pas pelancong boleh diberikan sejurus ketibaannya menggunakan pasport negara Saint Kitts dan Nevis.

“Yang penting ia mestilah pasport tulen yang dikeluarkan oleh negara pengeluar dan individu itu tidak mempunyai sebarang rekod sama ada dalam sistem imigresen atau Interpol,” katanya.

Beliau berkata, adalah tidak menyalahi undang-undang bagi seseorang memasuki negara ini dengan pasport yang sah dengan dua kewarganegaraan.

Terdahulu, Yassin berkongsi rasa terujanya berada di Melaka di platform media sosialnya.

“Tiga puluh tahun lalu, saya dilarang memasuki Malaysia kerana pasport Israel saya. Jadi, saya pergi membeli kewarganegaraan baharu untuk dapat masuk dan tunjukkan kepada anda,” kongsinya di halaman Nas Daily.

Dia kemudian mengusik peminatnya pada video akan datang pengalamannya di Melaka.

Nas Daily paling terkenal dengan video berdurasi satu minit yang menceritakan perjalanannya ke seluruh dunia.


Bendera Pahang dikibar separuh tiang menghormati pemergian Ratu Elizabeth II

Bendera negeri Pahang akan dikibarkan separuh tiang selama tiga hari berturut-turut bermula esok bagi menzahirkan penghormatan atas kemangkatan Ratu Elizabeth II.

Setiausaha Kerajaan Pahang Datuk Seri Dr Sallehuddin Ishak menerusi kenyataan hari ini memaklumkan ia bagi menjunjung perintah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, lapor Bernama.

Istana Buckingham pada Khamis mengumumkan Ratu Elizabeth II, Raja Britain paling lama menduduki takhta, mangkat pada usia 96 tahun di Istana Balmoral, Scotland.

Menteri Besar Datuk Seri Wan Rosdy Wan Ismail menerusi kenyataan yang dimuat naik di laman media sosial rasmi beliau mengucapkan takziah kepada keluarga diraja United Kingdom, seluruh rakyatnya serta warga Komanwel atas kemangkatan itu.


Empat Datuk antara 8 ditahan kes tipu pindah milik tanah RM100 juta

Empat individu bergelar Datuk antara lapan lelaki ditahan semalam bagi membantu siasatan kes penipuan pindah milik tanah, milik sebuah badan berkanun seluas 1,699.68 hektar bernilai lebih RM100 juta di Kluang, 28 tahun lepas.

Ketua Polis Johor Datuk Kamarul Zaman Mamat berkata seorang daripada mereka ditahan di Johor, manakala tujuh lagi ditahan di Kuala Lumpur dan Selangor ketika mereka hadir memberi keterangan antara jam 3 petang hingga 8 malam semalam (24 Ogos 2022).

“Kesemua yang berusia antara 46 hingga 75 tahun berperanan sebagai Ahli Lembaga Pengarah Koperasi dan pegawai pejabat tanah yang bertanggungjawab ketika itu,” katanya menurut Bernama.

Menurut Kamarul Zaman, pihaknya menerima laporan daripada seorang penolong pegawai tanah di agensi badan berkanun berkenaan pada Januari lepas yang mengesan pindah milik tanah itu pada pertengahan tahun lepas.

Beliau berkata pengadu mendakwa tiga lot tanah milik agensi itu telah dipindah milik kepada sebuah syarikat persendirian tanpa pengetahuan dan kebenaran agensi itu.

Kamarul Zaman berkata tiga lot tanah terbabit sebelum itu dianugerahkan kerajaan negeri kepada agensi berkenaan pada 1987 dengan nilai RM1.47 juta.

“Siasatan mendapati sebelum tanah terlibat dipindah milik ke syarikat berkenaan, tanah tersebut telah dipajak kepada sebuah koperasi pada 1994. Urusan pindah milik tersebut hanya dikesan berlaku pada pertengahan tahun lepas,” katanya.

Beliau berkata setakat ini seramai 28 saksi terdiri daripada pengarah syarikat, setiausaha syarikat, peguam, pelikuidasi, pegawai pejabat tanah dan galian negeri dan pegawai agensi badan berkanun berkenaan telah dipanggil memberi keterangan kepada pasukan siasatan daripada Jabatan Siasatan Jenayah Komersial Bukit Aman.

Katanya kes disiasat mengikut Seksyen 420 Kanun Keseksaan dan kesemua mereka diberi jaminan polis selama sebulan sementara kertas siasatan disiapkan serta dirujuk kepada pejabat Timbalan Pendakwa Raya.


Kes tinggi: Langkah tegas di Selangor, Kuala Lumpur diumum petang ini

Tindakan tersusun dan tegas akan dilakukan di Selangor dan Wilayah Persekutuan Kuala Lumpur, termasuk melaksanakan ‘penutupan penuh semua sektor’ di kawasan yang dikenakan Perintah Kawalan Pergerakan Diperketat (PKPD).

Tindakan lebih tegas terpaksa diambil dan akan diumumkan beberapa jam lagi, kata Menteri Kanan Pertahanan, Datuk Seri Ismail Sabri Yaakob selepas melawat pusat pemberian vaksin (PPV) Pusat Dagangan Dunia Kuala Lumpur (WTCKL), hari ini.

Katanya akan ada pihak yang marah apabila pengumuman itu dibuat tetapi langkah berkenaan terpaksa diambil kerana jumlah kes positif Covid-19 di Selangor dan Kuala Lumpur masih pada tahap tertinggi walaupun Perintah Kawalan Pergerakan (PKP) 3.0 dan Fasa Satu Kawalan Pergerakan Pelan Pemulihan Negara (PPN) masih dikuatkuasakan.

“Saya tahu ramai marah kenapa kilang masih dibuka dan sebagainya. Seperti saya dah katakan, siapa yang melanggar arahan dan prosedur operasi standard (SOP) akan diambil tindakan.

“Insya-Allah, kalau saya umumkan tentang Selangor petang ini, mungkin ada gambaran kilang akan ditutup. Mana-mana yang ada dalam mukim (PKPD) tersebut automatik akan ditutup,” katanya.

Dalam tempoh 24 jam sehingga 12 tengah hari tadi Selangor dan Kuala Lumpur merekodkan peningkatan kes baharu jangkitan Covid-19 apabila masing-masing mencatatkan 2,885 dan 988 kes.

28 Jun lalu angka jangkitan di Selangor turun di bawah 2,000 apabila merekodkan 1,989, tetapi naik semula pada 29 Jun dan semalam ia melonjak lagi kepada 2,836 kes.

Kuala Lumpur pula merekodkan 628 kes pada 28 Jun tetapi melonjak kepada 1,361 jangkitan sehari kemudian, tetapi turun semula kepada 625 kes semalam.

“Kerajaan memberi tumpuan kepada kedua-dua negeri berkenaan dengan langkah terperinci sedang diperhalusi. Kita mudah untuk membuat PKPD di Selangor, kita boleh gunakan daerah dan mukim tetapi di Kuala Lumpur tiada sempadan daerah dari segi pentadbiran, itu yang kita sedang kaji.

“Insya-Allah petang ini saya akan umumkan tindakan kita di Selangor dan Kuala Lumpur yang kita nampak menyebabkan kes tak turun. Kes di Selangor campur Kuala Lumpur dan Negeri Sembilan catat jumlah separuh daripada kes seluruh negara,” katanya.